1-3. Nu ka ƒe kluviwoe mí katã míenye, eye aleke Yehowa aɖe mí tso esi me?\nTSƆE BE wodrɔ̃ ʋɔnu wò be nànɔ ga me le wò agbe me katã ɖe nu vɔ̃ aɖe si mèwɔ o ta. Mɔkpɔkpɔ aɖeke meli be woava ɖe asi le ŋuwò gbe ɖeka o. Mɔkpɔkpɔ bu ɖe wò, eye naneke hã meli nàte ŋu awɔ tso eŋu o. Gake esime mɔkpɔkpɔ bu ɖe wò keŋkeŋ la, èva nyae be ŋusẽ le ame aɖe si wòaxɔ na wò, eye edo ŋugbe hã be yeaxɔ na wò! Aleke nàse le ɖokuiwò me?\n2 Mí katã míenye ku ƒe kluviwo. Agbagba ka kee míeɖadze o, mímate ŋu asi le enu o. Gake ŋusẽ le Yehowa si be wòaɖe mí tso ku si me. Edo ŋugbe be: “Futɔ mamlɛtɔ si woaɖe ɖa lae nye ku.”—1 Korintotɔwo 15:26.\n3 Kpɔ gbɔdzɔe si gbegbe nàkpɔ ɖa ne magava hiã be nànɔ vɔvɔ̃m be yeaku o la ɖa! Gake menye ku koe Yehowa aɖe ɖa o. Afɔ ame siwo ku hã ɖe tsitre. Bu dɔ si gbegbe esia awɔ ɖe dziwò la ŋu kpɔ. Edo ŋugbe be “ame siwo ŋu wɔna vɔ le le ku me” agava nɔ agbe ake. (Yesaya 26:19) Esiae Biblia yɔ be tsitretsitsi.\n4. (a) Nu kae ate ŋu afa akɔ na mí ne míaƒe ƒometɔ alo xɔlɔ̃ vevi aɖe ku? (b) Ame kawoe nye Yesu xɔlɔ̃ veviwo dometɔ aɖewo?\n4 Ne míaƒe ƒometɔ alo xɔlɔ̃ vevi aɖe ku la, míesea veve hexaa nu vevie. Wɔna vɔna le mía ŋu. Naneke meli míawɔ be amea nagbɔ agbe o. Gake akɔfanya vavã aɖe le Biblia me na mí. (Xlẽ 2 Korintotɔwo 1:3, 4.) Na míakpɔ kpɔɖeŋu aɖe si ɖee fia be Yehowa kple Yesu di vevie be yewoafɔ míaƒe ame vevi siwo ku ɖe tsitre la ɖa. Esime Yesu nɔ anyigba dzi la, eyia Lazaro kple nɔvia nyɔnu siwo nye Marta kple Maria gbɔ edziedzi. Ame etɔ̃ siawo katã nye Yesu xɔlɔ̃ veviwo. Biblia gblɔ be “Yesu lɔ̃a Marta kple nɔvianyɔnua kpakple Lazaro.” Gake gbe ɖeka la, Lazaro ku.—Yohanes 11:3-5.\n5, 6. (a) Nu kae Yesu wɔ esi wòkpɔ Lazaro ƒometɔwo kple exɔlɔ̃wo le konyi fam? (b) Nu ka tae ale si Yesu sena le eɖokui me ne ame ku la faa akɔ na ame ŋutɔ?\n5 Yesu yi be yeaɖafa akɔ na Marta kple Maria. Esi Marta see be Yesu gbɔna la, edo go le dua me yi ɖakpee. Dzi dzɔe ŋutɔ esi wòkpɔ Yesu, gake egblɔ na Yesu be: “Ne ɖe nèle afi sia la, anye ne nɔvinye la meku o.” Marta susui be Yesu tsi megbe akpa. Le ema megbe la, Yesu kpɔ Marta nɔvi nyɔnu Maria wòle avi fam. Esi Yesu kpɔ ale si wòlé blanui la, ete ɖe edzi vevie eye wòfa avi. (Yohanes 11:21, 33, 35) Ese veve si gbegbe wònyena ne míaƒe ame vevi aɖe ku.\n6 Enyanya be Yesu hã sea veve vevie abe míawo ke ene ne ame ku la faa akɔ na mí ŋutɔ. Yesu le ko abe Fofoa ene. (Yohanes 14:9) Ŋusẽ le Yehowa si be wòaɖe ku ɖa tegbee, eye nu ma tututue wòawɔ kpuie.\n7, 8. Nu ka tae Marta medi be woaɖe kpe si le Lazaro ƒe yɔdoa nu ɖa o, gake nu kae Yesu wɔ?\n7 Esi Yesu va ɖo agado si me wotsɔ Lazaro ƒe kukua mlɔ gbɔ la, kpe gã aɖe le enu. Yesu gblɔ be: “Miɖe kpe la ɖa.” Marta medi be woaɖee ɖa o, elabe Lazaro ƒe kukua nɔ yɔdo me ŋkeke enee nye ema. (Yohanes 11:39) Menya nu si Yesu le wɔwɔ ge atsɔ akpe ɖe nɔvia ŋutsua ŋu o.\nKpɔ dzidzɔ si gbegbe Lazaro ƒe ƒometɔwo kple exɔlɔ̃wo kpɔ esi wofɔe ɖe tsitre la ɖa le susu me.—Yohanes 11:38-44\n8 Yesu gblɔ na Lazaro be: “Do go!” Nu si Yesu wɔ Marta kple Maria kpɔ la na woƒe nu ku. “Ame si ku la do go, eye ameɖivɔ siwo wotsɔ bla asi kple afɔ nɛ gakpɔtɔ le eŋu.” (Yohanes 11:43, 44) Wofɔ Lazaro ɖe tsitre! Egawɔ ɖeka kple eƒe ƒometɔwo kple exɔlɔ̃wo. Wote ŋu ka asi eŋu, lée heƒo nu kplii. Nukunu gã kae nye esi! Yesu fɔ Lazaro ɖe tsitre.\n“NYƆNUVI, MELE EGBLƆM NA WÒ BE, ‘TSI TSITRE!’”\n9, 10. (a) Ame kae na ŋusẽ Yesu wòfɔ ame kukuwo ɖe tsitre? (b) Nu ka tae tsitretsitsi ƒe mɔkpɔkpɔa ɖea vi na mí?\n9 Yesu ŋutɔ ƒe ŋusẽe wòzã tsɔ fɔ amewo ɖe tsitrea? Ao. Hafi Yesu nafɔ Lazaro ɖe tsitre la, edo gbe ɖa na Yehowa eye Yehowa na ŋusẽe wòfɔ Lazaro ɖe tsitre. (Xlẽ Yohanes 11:41, 42.) Menye Lazaro ɖeka koe wofɔ ɖe tsitre o. Woƒo nu tso nyɔnuvi ƒe-wuieve-vi aɖe si dze dɔ vevie la hã ŋu le Biblia me. Nyɔnuvia fofo Yairo lé blanui vevie eye wòɖe kuku na Yesu be wòada dɔ nɛ. Nyɔnuvi sia koe nye vi le esi. Esi Yairo nɔ nu ƒom kple Yesu la, ŋutsu aɖewo va gblɔ nɛ be: “Viwònyɔnuvi la ku! Nu ka ƒe fue nàgaɖe na Nufiala la?” Gake Yesu gblɔ na Yairo be: “Mègavɔ̃ o, xɔe se ko, eye woaɖee.” Eye wòkplɔ Yairo ɖo woyina aƒea me. Esi wogogo aƒea la, Yesu kpɔ amewo wonɔ nu xam eye wòse woƒe avifafawo. Yesu gblɔ na wo be: “Midzudzɔ avifafa, elabena meku o, ke boŋ alɔ̃ dɔm wòle.” Yesu ƒe nyawo anya wɔ moya na ɖevia dzilawo. Yesu bia tso amewo katã si be woado go eye wòkplɔ ɖevia fofo kple dadaa woyi xɔ si me wotsɔ ɖevia mlɔ la me. Yesu lé ɖevia ƒe asi blewuu hegblɔ nɛ be: “Nyɔnuvi, mele egblɔm na wò be, ‘Tsi tsitre!’” Kpɔ ale si gbegbe dzi dzɔ ɖevia dzilawo ɖa esi ɖevia tso enumake hete zɔzɔ! Yesu fɔ wo via ɖe tsitre. (Marko 5:22-24, 35-42; Luka 8:49-56) Tso gbe ma gbe la, ne wokpɔ wo vinyɔnuvia la, woaɖo ŋku nu si Yehowa wɔ na wo to Yesu dzi la dzi. *\n10 Ame siwo Yesu fɔ ɖe tsitre la gava ku emegbe. Gake nu siwo míexlẽ tso ame siawo ŋu ɖea vi geɖe na mí elabena enaa mɔkpɔkpɔ vavã mí. Yehowa di be yeafɔ ame kukuwo ɖe tsitre, eye awɔe hã.\nNU SIWO MÍESRƆ̃ TSO TSITRETSITSI ŊUTI NUŊLƆÐIAWO ME\nApostolo Petro fɔ nyɔnu Kristotɔ si ŋkɔe nye Dorkas ɖe tsitre.—Dɔwɔwɔwo 9:36-42\nEliya fɔ ahosi aɖe ƒe vi ɖe tsitre.—1 Fiawo 17:17-24\n11. Nu kae Nyagblɔla 9:5 fia mí tso Lazaro ŋu?\n11 Biblia gblɔ kɔtɛe be “kukuawo meganya naneke kura o.” Nenemae wònɔ le Lazaro hã gome. (Nyagblɔla 9:5) Abe ale si Yesu gblɔe ene la, ɖeko wònɔ abe ɖe Lazaro nɔ alɔ̃ dɔm ene. (Yohanes 11:11) Esime Lazaro nɔ yɔdo me la, “meganya naneke kura o.”\n12. Aleke míewɔ nya be wofɔ Lazaro ɖe tsitre ŋutɔŋutɔ?\n12 Ame geɖewo kpɔ eteƒe esi Yesu fɔ Lazaro ɖe tsitre. Yesu ƒe futɔwo gɔ̃ hã nya be ewɔ nukunu sia. Wokpɔ Lazaro le agbe, eye esia ɖo kpe edzi be wofɔe ɖe tsitre ŋutɔŋutɔ. (Yohanes 11:47) Tsɔ kpe ɖe eŋu la, ame geɖewo yi ɖakpɔ Lazaro ɖa, eye esia wɔe be wote edzixɔxɔ se be Mawue dɔ Yesu ɖa. Esia medzɔ dzi na Yesu ƒe futɔwo o, eya ta woɖoe be yewoawu Yesu kple Lazaro siaa.—Yohanes 11:53; 12:9-11.\n13. Nu ka tae míeka ɖe edzi be Yehowa afɔ ame kukuwo ɖe tsitre?\n13 Yesu gblɔ be woafɔ “ame siwo katã le ŋkuɖodziyɔdowo me” la ɖe tsitre. (Yohanes 5:28) Esia fia be ame siwo katã dzi Yehowa ɖo ŋkui la agbɔ agbe. Gake hafi Yehowa nafɔ ame aɖe ɖe tsitre la, ele be wòaɖo ŋku nu sia nu si ku ɖe amea ŋu dzi. Ðe wòate ŋu awɔ esia? Bu eŋu kpɔ ko, ɣletivi miliɔn akpe geɖewoe le xexe gbahoo sia me. Biblia gblɔ be Yehowa nya ɣletivi ɖe sia ɖe ŋkɔ. (Xlẽ Yesaya 40:26.) Ne ate ŋu aɖo ŋku ɣletivi ɖe sia ɖe ƒe ŋkɔ dzi la, ke míate ŋu aka ɖe edzi be ate ŋu aɖo ŋku nu sia nu si ku ɖe ame siwo wòdi be yeagbɔ agbee ŋu la dzi. Vevietɔ wu la, Yehowae wɔ nu sia nu, eya ta míenyae be ŋusẽ le esi be wòagbɔ agbe ame kukuwo.\n14, 15. Nu kae Hiob ƒe nyawo fia mí tso tsitretsitsia ŋu?\n14 Ŋutsu wɔnuteƒe Hiob xɔ tsitretsitsia dzi se. Ebia be: “Ne ame ku la, ɖe wòagagbɔ agbea?” Eye wògblɔ na Yehowa be: “Àyɔm, eye matɔ na wò. Wò asinudɔwɔwɔ ƒe nu le dzrowòm vevie.” Ɛ̃, Hiob nyae be Yehowa le ɣeyiɣi si me wòafɔ ame kukuwo ɖe tsitre la lalam vevie.—Hiob 14:13-15.\n15 Aleke nèse le ɖokuiwò me ku ɖe tsitretsitsi ƒe mɔkpɔkpɔa ŋu? Ðewohĩ àbia be, ‘Ke nye ƒometɔ kple xɔ̃nye siwo ku ɖe, ɖe woafɔ woawo hã ɖe tsitrea?’ Efaa akɔ na mí be míanyae be Yehowa di vevie be yeagbɔ agbe kukuawo. Na míakpɔ nya si Biblia gblɔ tso ame siwo woafɔ ɖe tsitre kple afi siwo woanɔ ŋu la ɖa.\nWOASE “EƑE GBE, EYE WOADO GO”\n16. Aleke agbenɔnɔ anɔ na ame siwo woafɔ ɖe tsitre woava nɔ agbe le anyigba dzi?\n16 Ame siwo wofɔ ɖe tsitre le blema la gawɔ ɖeka kple woƒe ƒometɔwo le anyigba dzi afi sia. Esia agadzɔ ake le etsɔme, gake esia ya anyo sãsãsã wu. Nu ka tae? Elabe mɔnukpɔkpɔ asu ame siwo woafɔ ɖe tsitre woava nɔ anyigba dzi la si be woanɔ agbe tegbee eye womagaku akpɔ gbeɖe o. Woanɔ xexe aɖe si to vovo sãsãsã na esi me míele egbea la me. Aʋawɔwɔ, nu vlo wɔwɔ kple dɔléle maganɔ anyi o.\n17. Ame kawoe woafɔ ɖe tsitre?\n17 Ame kawoe woafɔ ɖe tsitre? Yesu gblɔ be “ame siwo katã le ŋkuɖodziyɔdowo me la ase eƒe gbe, eye woado go.” (Yohanes 5:28, 29) Eye Nyaɖeɖefia 20:13 hã gblɔ be: “Atsiaƒu ɖe ame kuku siwo le eme la na, eye ku kple Tsiẽƒe ɖe ame kuku siwo le wo me la na.” Ɛ̃, ame miliɔn akpe geɖewo agava nɔ agbe ake. Apostolo Paulo hã gblɔ be woafɔ “ame dzɔdzɔewo kple ame madzɔmadzɔwo siaa” ɖe tsitre. (Xlẽ Dɔwɔwɔwo 24:15.) Nya mawo gɔme ɖe?\nLe Paradisoa me la, woafɔ ame siwo ku la ɖe tsitre woagawɔ ɖeka kple woƒe ame veviwo ake\n18. Ame kawoe nye ‘ame dzɔdzɔe’ siwo woafɔ ɖe tsitre?\n18 ‘Ame dzɔdzɔeawo’ dometɔ aɖewoe nye Yehowa subɔla wɔnuteƒe siwo nɔ anyi do ŋgɔ na Yesu ƒe anyigbadzivava. Ame siwo woafɔ ɖe tsitre woanɔ agbe le anyigba sia dzi la dometɔ aɖewoe nye Noa, Abraham, Sara, Mose, Rut kple Esta. Àte ŋu axlẽ nu tso ŋutsu kple nyɔnu siawo dometɔ aɖewo ŋu le Hebritɔwo ta 11 lia me. Ke Yehowa subɔla wɔnuteƒe siwo ku le míaƒe ŋkekea me ya ɖe? Woawo hã wonye “ame dzɔdzɔewo,” eya ta woafɔ woawo hã ɖe tsitre.\n19. Ame kawoe nye “ame madzɔmadzɔwo”? Mɔnukpɔkpɔ kae Yehowa ana wo?\n19 ‘Ame madzɔmadzɔawo’ dometɔ aɖewoe nye ame miliɔn akpe geɖe siwo si mɔnukpɔkpɔ mesu wonya Yehowa o. Togbɔ be woku hã la, Yehowa meŋlɔ wo be o. Afɔ wo ɖe tsitre, eye mɔnukpɔkpɔ asu wo si woasrɔ̃ nu tso eŋu ahasubɔe.\n20. Nu ka tae menye ame siwo katã ku lae woafɔ ɖe tsitre o?\n20 Ðe esia fia be woafɔ ame siwo katã ku la ɖe tsitrea? Ao. Yesu gblɔ be womafɔ ame aɖewo ya ɖe tsitre o. (Luka 12:5) Ame kae atso nya me le ame siwo woafɔ ɖe tsitre kple esiwo womafɔ ɖe tsitre o la ŋu? Yehowae nye Ʋɔnudrɔ̃la Gãtɔ, gake ena ŋusẽ Yesu be “wòanye agbagbeawo kple kukuawo siaa ƒe ʋɔnudrɔ̃la.” (Dɔwɔwɔwo 10:42) Eya ta womafɔ ame siwo katã wodrɔ̃ ʋɔnui be wonye ame vɔ̃ɖi siwo gbe dzimetɔtrɔ la ɖe tsitre o.—Kpɔ Dzesidenya 19.\nTSITRETSITSI YI DZIƑO\n21, 22. (a) Nu kae wòfia be woafɔ ame hena dziƒoyiyi? (b) Ame kae nye ame gbãtɔ si wofɔ ɖe tsitre hena agbenɔnɔ le dziƒo?\n21 Biblia gagblɔ na mí hã be ame aɖewo anɔ agbe le dziƒo. Ne wofɔ ame aɖe be wòayi dziƒo la, menye amegbetɔ ƒe ŋutilãe nɔa eŋu hafi wofɔnɛ o. Wofɔnɛ wòzua gbɔgbɔ be wòayi aɖanɔ agbe le dziƒo.\n22 Yesue nye amegbetɔ gbãtɔ si wofɔ ɖe tsitre alea. (Yohanes 3:13) Esi Yesu ku ŋkeke etɔ̃ megbe la, Yehowa fɔe ɖe tsitre. (Psalmo 16:10; Dɔwɔwɔwo 13:34, 35) Esi wofɔ Yesu ɖe tsitre la, menye amegbetɔ ƒe ŋutilãe nɔ eŋu o. Apostolo Petro gblɔ tso Yesu ŋu be “wowui le ŋutilã me, ke wogbɔ agbee le gbɔgbɔ me.” (1 Petro 3:18) Wogbɔ agbe Yesu wòzu gbɔgbɔmenuwɔwɔ sẽŋu aɖe! (1 Korintotɔwo 15:3-6) Gake Biblia gblɔ be menye eya ɖeka koe woafɔ alea o.\n23, 24. Ame kawoe nye “alẽha sue” si ŋu Yesu ƒo nu tsoe, eye ame nenie wonye?\n23 Esi wòsusɔ vie Yesu ƒe kuɣi naɖo la, egblɔ na eƒe nusrɔ̃la wɔnuteƒewo be: “Meyina be madzra teƒe ɖo ɖi na mi.” (Yohanes 14:2) Esia fia be woafɔ eyomedzela aɖewo ɖe tsitre woayi aɖanɔ agbe le dziƒo. Ame nenie? Yesu gblɔ be woanye ame ʋɛ aɖewo ko, woanye “alẽha sue.” (Luka 12:32) Apostolo Yohanes yɔ ameawo ƒe xexlẽme bliboa esi wòkpɔ Yesu “le tsitre ɖe [dziƒo] Zion To la dzi, eye ame akpe alafa ɖeka blaene vɔ ene” le eŋu.—Nyaɖeɖefia 14:1.\n24 Ɣekaɣie woafɔ Kristotɔ ame akpe alafa ɖeka blaene vɔ eneawo (144,000) ɖe tsitre? Biblia gblɔ na mí be esia ava eme ne Kristo dze dziɖuɖu gɔme le dziƒo vɔ megbe. (1 Korintotɔwo 15:23) Ɣeyiɣi ma mee míele fifia, eye wofɔ ame akpe alafa ɖeka blaene vɔ eneawo ƒe akpa gãtɔ xoxo woyi dziƒo. Ne wo dometɔ siwo kpɔtɔ le anyigba dzi ku la, wofɔa wo enumake woyia dziƒo. Gake woafɔ amegbetɔ akpa gãtɔ le etsɔme woanɔ Paradiso me le anyigba dzi afi sia.\n25. Nu ka mee míadzro le ta si kplɔ esia ɖo me?\n25 Eteƒe madidi o, Yehowa aɖe amegbetɔwo katã tso ku si me, eye ku nu ayi tegbee! (Xlẽ Yesaya 25:8.) Gake dɔ kawoe ame siwo ayi dziƒo la awɔ le afi ma? Biblia gblɔ be woaɖu fia kple Yesu le Fiaɖuƒedziɖuɖua me. Míasrɔ̃ nu geɖe tso dziɖuɖu ma ŋu le ta si kplɔ esia ɖo me.\nNYATEƑENYA 1: YEHOWA AÐE KU ÐA\n“Futɔ mamlɛtɔ si woaɖe ɖa lae nye ku.”—1 Korintotɔwo 15:26\nAkɔfanya vavã kae míakpɔ le Biblia me ne míaƒe ame vevi aɖe ku?\nNe míaƒe ƒometɔ alo xɔlɔ̃ vevi aɖe ku la, wɔna vɔna le mía ŋu. Gake akɔfanya vavã aɖe le Biblia me na mí.\nŊusẽ le Yehowa si be wòaɖe ku ɖa tegbee. Afɔ ame siwo ku gɔ̃ hã ɖe tsitre woagava nɔ agbe ake.\nNYATEƑENYA 2: MÍATE ŊU AXƆ TSITRETSITSIA DZI ASE\n“Nyɔnuvi, mele egblɔm na wò be, ‘Tsi tsitre!’”—Marko 5:41\nNu ka tae míate ŋu axɔ tsitretsitsia dzi ase?\nYesu fɔ Lazaro ɖe tsitre.\nYesu fɔ nyɔnuvi suea ɖe tsitre.\nYesu zã Yehowa ƒe ŋusẽ tsɔ fɔ ame kukuwo ɖe tsitre.\nAme geɖe kpɔ Yesu wòfɔ ame kukuwo ɖe tsitre. Yesu ƒe futɔwo gɔ̃ hã nya be ete ŋu fɔ ame kuku ɖe tsitre.\nNYATEƑENYA 3: YEHOWA AFƆ AME MILIƆN GEÐE SIWO KU LA ÐE TSITRE\n“Àyɔm, eye matɔ na wò. Wò asinudɔwɔwɔ ƒe nu le dzrowòm vevie.”—Hiob 14:13-15\nYehowa afɔ ame kuku siwo katã le eƒe susu me la ɖe tsitre.\nWoafɔ ame dzɔdzɔewo kple ame madzɔmadzɔwo siaa ɖe tsitre.\nYehowa ate ŋu aɖo ŋku ɣletivi ɖe sia ɖe ƒe ŋkɔ dzi, eya ta ate ŋu aɖo ŋku nu sia nu si ku ɖe ame siwo wòdi be yeagbɔ agbee ŋu la dzi bɔbɔe.\nNYATEƑENYA 4: WOAFƆ AME AÐEWO WOAYI DZIƑO\n“Meyina be madzra teƒe ɖo ɖi na mi.”—Yohanes 14:2\nAme kawoe woafɔ ɖe tsitre woayi aɖanɔ dziƒo?\nYesue nye ame gbãtɔ si wofɔ ɖe tsitre wòyi dziƒo.\nYesu gblɔ be woafɔ yeƒe nusrɔ̃lawo dometɔ ʋɛ aɖewo woayi aɖanɔ dziƒo.\nYehowa tia ame 144,000 be woayi aɖanɔ dziƒo.\nMɔkpɔkpɔ Vavã Si Li Na Wò Ame Vevi Siwo Ku (Akpa 1)\nMɔkpɔkpɔ Vavã Si Li Na Wò Ame Vevi Siwo Ku (Akpa 2)\nƉoe Ɖe Amewo Ɖoe Ɖe Amewo Tsitretsitsi Li!\nNyabiabia Siwo Tso Exlẽlawo Gbɔ—June 2014


GBE BUBU Albanian Arabic Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hiligaynon Hungarian Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Setswana Shona Silozi Sinhala Slovak Slovenian Spanish Sranantongo Swahili Swedish Tagalog Thai Tsonga Turkish Ukrainian Urdu Vietnamese\n“MAWU ƒe nya la le agbe, eye wòsẽa ŋu.” (Hebritɔwo 4:12) Le kpeɖoɖo ŋusẽ si le Mawu ƒe Nya ŋu dzi me la, 2003 Calendar of Jehovah’s Witnesses (Yehowa Ðasefowo ƒe ƒe 2003 Ɣletigbalẽ) ƒo nu tso ame ade ƒe agbemeŋutinya ŋutɔŋutɔwo ŋu siwo tso xexeame ƒe teƒe vovovowo. Le tanya si nye “Woƒe Agbenɔnɔ Tsã Kple Fifia” te la, ɣletigbalẽa ɖe alesi Yehowa Ðasefowo ƒe nufiafiadɔa kpena ɖe amewo ŋu be woƒe agbenɔnɔ nanyo ɖe edzi, woaɖe asi le agbenɔnɔ si gblẽa nu le ame ŋu ŋu, ahado ŋusẽ woƒe ƒomegbenɔnɔ, eye woatu ƒomedodo ɖo kple Mawu la fia.\nMíexɔ ƒe 2003 ɣletigbalẽa ŋuti ŋudzedzekpɔkpɔ lɛta gbogbo aɖewo. Wo me nya aɖewoe nye si:\n“Ɣletigbalẽ sia nye ɖaseɖiɖi na Kristotɔ vavãwo be ame aɖewo hã li siwo wòle na be woado vevie nu aʋli xɔse la ta abe woawo ke ene. Woate ŋu akpɔ fotoawo azɔ wòanye tɔtrɔ siwo ame aɖewo wɔ la ƒe ŋkuɖodzi.”—Steven, United States.\n“Medi vevie be maŋlɔ nya ʋɛ siawo atsɔ ana mianya alesi gbegbe ƒe 2003 ƒe ɣletigbalẽa wɔ dɔ ɖe dzinyee. Ɣletigbalẽ aɖeke mekpɔ ŋusẽ ɖe dzinye alea gbegbe kpɔ o. Agbemeŋutinya mawo akpe ɖe nusiwo matsɔ ade nye gbeadzidekplo me la ŋu be matsɔ wo afia amewo be woakpɔ ŋusẽ si Biblia ate ŋu akpɔ ɖe amewo dzi la ƒe kpeɖodzi gbagbe wɔdɔɖeamedziwo.”—Marc, Belgium.\n“Ɣletigbalẽa wɔ dɔ ɖe dzinye ale gbegbe. Menɔ ƒoƒom ɖe eŋu be maxlẽe ne makpɔ alesi Yehowa trɔ amesiawoe. Ewɔe be ŋusẽ ɖo ŋunye be mayi edzi anɔ tɔtrɔwo wɔm le nye ŋutɔ nye agbe me. Mesenɛ le ɖokuinye me azɔ be menye míaƒe xexeame katã ƒe nɔviwo ƒe habɔbɔ ƒe akpa aɖe.”—Mary, United States.\n“Gbɔgbɔmenɔnɔme wɔnublanui si me amehawo nɔ la ʋã Yesu ale gbegbe. Akpe na mí le alesi míesrɔ̃ Kristo ƒe kpɔɖeŋua eye míeta agbemeŋutinya siwo le míaƒe ƒe 2003 ɣletigbalẽa me ta. Ɣletigbalẽ aɖeke mena aɖatsi ge le mo nam le nye agbe me abe esia ene kpɔ o.”—Cassandra, United States.\n“Esi mexɔ ƒe 11 la, mete atamanono; emegbe meva zã atikevɔ̃ɖiwo. Mebua nye agbe ɖeɖe ɖa ŋu zi geɖe. Esi meva dze si Yehowa la, wokpe ɖe ŋunye meɖe asi le numame mawo ŋu. Ɣletigbalẽ sia le vevie nam ŋutɔ. Nɔvinye ŋutsu kple nyɔnuwo ƒe kpɔɖeŋu siwo tso xexeame godoo la do ŋusẽm. Fifia menyae be menye nye ɖeɖekoe le aʋa sia wɔm o eye be nusi le vevie wue nye lɔlɔ̃ na Yehowa ahatsɔ subɔsubɔ si tso dzi blibo me la anɛ.”—Margaret, Poland.\n“Oo, aleke gbegbee Mawu ƒe Nya sẽa ŋui enye si! Esi mexɔ ƒe 2003 ƒe ɣletigbalẽa la, melé ɖokuinye be magafa avi o. Nuteƒekpɔkpɔ siawo, tsɔ kpe ɖe fotoawo ŋu, doa ŋusẽ ame ƒe xɔse ŋutɔ.”—Darlene, United States.\n“Amesiawo dometɔ aɖewo ƒe agbe siwo wonɔ tsã la sɔ tututu kple agbe si menɔ tsã. Yehowa do ŋusẽm be meɖe asi le nu gbegblẽ siwo dze abe wo dzi manya ɖu o ene la ŋu. Meda akpe na mi ŋutɔ ɖe agbemeŋutinya vavã siawo ta.”—William, United States.\nƉoe Ɖe Amewo Ɖoe Ɖe Amewo “Aleke Gbegbee Mawu Ƒe Nya Sẽa Ŋui Enye Si!”\nw03 11/15 axa 26


Ehiã Be Nàsrɔ̃ Nu Tso Mawu Ŋu\nBe nànye Mawu xɔlɔ̃ la, ele be nàsrɔ̃ nu tso eŋu. Ðe xɔ̃wòwo nya wò ŋkɔ hezãnɛa? Wonyae eye wozãnɛ. Mawu hã di be nànya yeƒe ŋkɔ eye nàzãe. Mawu ƒe ŋkɔe nye Yehowa. (Psalmo 83:19; Mateo 6:9) Ele hã be nàsrɔ̃ nusiwo wòlɔ̃ kple nusiwo wòtsri. Ehiã be nànya amesiwo nye exɔlɔ̃wo kple amesiwo nye eƒe futɔwo. Exɔa ɣeyiɣi hafi nànya ame aɖe nyuie. Biblia gblɔ be nunya le eme be nàɖo ɣeyiɣi ɖi hena nusɔsrɔ̃ tso Yehowa ŋu.—Efesotɔwo 5:15, 16.\nMawu xɔlɔ̃wo wɔa nusi dzea eŋu. Bu xɔ̃wòwo ŋu kpɔ. Ne mèwɔa nu ɖe wo ŋu nyuie o eye nèwɔa nusiwo wolé fui la, woayi edzi anye xɔ̃wòwoa? Le nyateƒe me la, womagadze xɔ̃ wò o! Le mɔ ma ke nu la, ne èdi be yeanye Mawu xɔlɔ̃ la, ehiã be nàwɔ nusi dzea eŋu.—Yohanes 4:24.\nMenye subɔsubɔhawo katã dzie wotona dzea xɔ̃ Mawu o. Yesu, amesi nye Mawu xɔlɔ̃ si te ɖe eŋu wu amesiame la ƒo nu tso mɔ eve ŋu. Mɔawo dometɔ ɖeka keke eye amewo le edzi fũ. Mɔ ma ɖo ta tsɔtsrɔ̃ me. Mɔ evelia le biie eye amesiwo zɔa edzi mesɔ gbɔ o. Mɔ ma kplɔa ame yia agbe mavɔ me. Esia fia be ne èdi be yeanye Mawu xɔlɔ̃ la, ele be nàsrɔ̃ mɔ nyuitɔ si dzi wotona subɔnɛ.—Mateo 7:13, 14.\nBubuŋkɔ geɖe le Mawu si, wo dometɔ aɖewoe nye Ŋusẽkatãtɔ, Wɔla kple Aƒetɔ. Video sia ɖee fia be Mawu ƒe ŋkɔ ŋutɔŋutɔ dze le Biblia me zi 7,000 kple edzivɔwo.\nSubɔsubɔha vavã ɖeka koe lia? Bu nu atɔ̃ siwo dea dzesi tadeagula vavãwo kple subɔsubɔha vavãtɔ ŋu kpɔ.


Sadrak, Mesak Kple Abednego Gbe Be Yewomade Ta Agu O | Biblia Me Nusɔsrɔ̃wo Na Ðeviwo\nƔeyiɣi aɖe le Fia Nebukadnezar ƒe drɔ̃ea kuku tso legba gãa ŋu megbe la, ewɔ sikalegba gã aɖe. Eli legba la ɖe Dura tagba eye wòna dukɔ la ƒe ame ŋkutawo va ƒo ƒu ɖe legbaa ŋkume, Sadrak, Mesak kple Abednego hã le wo dome. Fia la ɖe gbe be: ‘Ne miese kpẽwo, saŋku kple dze nueveeawo ƒe ɖiɖi la, miabɔbɔ ade ta agu na sikalegba la! Ame si mabɔbɔ ade ta agu o la, woatsɔe aƒu gbe ɖe kpodzo si le bibim vlavlavla la me.’ Ðe Hebrivi etɔ̃awo abɔbɔ ade ta agu na legbaa loo alo woayi edzi asubɔ Yehowa ɖeɖe koa?\nFia la ɖe gbe be woaƒo haa. Ame sia ame bɔbɔ de ta agu na legba la, gake Sadrak, Mesak kple Abednego ya mewɔe o. Ame aɖewo kpɔ wo eye wogblɔ na fiaa be: ‘Hebrivi etɔ̃ mawo gbe be yewomade ta agu na wò legba la o.’ Nebukadnezar dɔ ame woyɔ wo vɛ eye wògblɔ na wo be: ‘Mana mɔnukpɔkpɔ bubu mi be miade ta agu na legba la. Ne miegbe la, matsɔ mi aƒu gbe ɖe kpodzo la me. Mawu aɖeke mate ŋu axɔ na mi o.’ Woɖo eŋu nɛ be: ‘Mehiã be nàna mɔnukpɔkpɔ bubu mí o. Mía Mawu la ate ŋu axɔ na mí. Gake ne meɖe mí o hã la, Oo fia, míasubɔ wò legba la o.’\nNebukadnezar do dziku vevie. Egblɔ na eƒe ameawo be: ‘Mido dzo ɖe kpodzoa me wòaxɔ dzo zi gbɔ zi adre wu ale si wodonɛ!’ Eyome eɖe gbe na eƒe asrafoawo be: ‘Mibla ŋutsu siawo miatsɔ wo aƒu gbe ɖe dzoa me!’ Kpodzoa xɔ dzo ale gbegbe be esi asrafoawo te ɖe eŋu la woku enumake. Hebrivi etɔ̃awo ge dze dzoa me. Gake esi Nebukadnezar do mo ɖa be yeakpɔ dzoa me ɖa la, ekpɔ ame ene le dzoa me ke menye ame etɔ̃ o, eye wonɔ zɔzɔm le dzoa me. Eƒe dzi lã kpo eye wòbia eƒe amegãwo be: ‘Menye ame etɔ̃e míetsɔ ƒu gbe ɖe dzoa me oa? Mele ame ene kpɔm eye wo dometɔ ɖeka le abe mawudɔla ene!’\nNebukadnezar te ɖe dzoa ŋu eye wòdo ɣli gblɔ be: ‘Mi Mawu Ŋusẽkatãtɔ la subɔlawo, mido go!’ Esi Sadrak, Mesak kple Abednego do go le dzoa me evɔ nu vevi aɖeke mewɔ wo o la, ewɔ nuku na ame sia ame. Naneke mewɔ woƒe ŋutilã, taɖa kple awu si wodo o, dzo meʋẽ le wo ŋu gɔ̃ hã o.\nNebukadnezar gblɔ be: ‘Sadrak, Mesak kple Abednego ƒe Mawu la lolo ŋutɔ. Edɔ eƒe dɔla ɖa wòva xɔ na wo. Mawu aɖeke mede woƒe Mawu la nu o.’\nÀdi be yeawɔ nuteƒe na Yehowa le nɔnɔme sesẽwo me abe Hebrivi etɔ̃awo enea?\n“Yehowa wò Mawue nàde ta agu na, eye eya ɖeka koe nàsubɔ.”—Mateo 4:10\nNyabiasewo: Nu kae Sadrak, Mesak kple Abednego gbe be yewomawɔ o? Mɔ ka nue Yehowa xɔ na wo le?\nWoɖe Wo Tso Kpodzo Me!\nKpɔ nu si tae wòle vevie be míalé míaƒe dzixɔsewo me ɖe asi tamanamanae ɖa.


Amegbetɔwo ƒe amedzidzedze kple xexeame ƒe dzoxɔxɔ si dzi womeɖu o ana dugãwo nanyrɔ ɖe xexeame katã – JucelinoLuz\nAmegbetɔwo ƒe amedzidzedze kple xexeame ƒe dzoxɔxɔ si dzi womeɖu o ana dugãwo nanyrɔ ɖe xexeame katã\nÁguas de Lindóia, le May 18, 2020 dzi\nƑutadu geɖewo le nyɔnyrɔm kabakaba wu alesi atsiaƒu ƒe kɔkɔme le dzi yim, le gbɔgbɔmeŋutega siwo tso ƒe 1975 me, siwo le edzi yim tso ƒe 2007 va ɖo ƒe 2022 me kple bubuawo nu…\nMíate ŋu ayi edzi anɔ mɔ aɖe dim be míatsɔ aɖo kpe kuxi siwo míele hehem vɛ na ɣletinyigba la dzi o, elabena míate ŋu agbugbɔ atsiaƒuwo aɖo eteƒe, míate ŋu aɖe xexeame ƒe dzoxɔxɔ dzi akpɔtɔ, míaƒo gbeɖuɖɔwo nu ƒu ahagbugbɔ wo awɔ dɔ nyuie wu, eye míaɖe carbon dioxide si dona le eme la dzi akpɔtɔ kaba.in yame ƒe nɔnɔme, emegbe egatrɔna yia mía ŋutɔwo kple míaƒe atsiaƒua gbɔ.\nŊutegaawo ku nu me tso dugã 200 siwo le anyigbagã vovovowo dzi ƒe nɔnɔme ŋu. Wozã ɣletivimefakaka ƒe mɔzɔzɔ le etsɔme kple ƒe 2007 kple 2020 dome la, ŋutegaawo de dzesi anyigba ƒe kɔkɔme ƒe tɔtrɔwo kple milimeta ƒe pɛpɛpɛ. Drɔ̃eawo ɖee fia be du geɖe le fu kpem le nuwɔna aɖe si woyɔna be subsidence, si nye anyigba ƒe gogloƒe ƒe nyɔnyrɔ le anyigba te ƒe akpa siwo le anyigba te ƒe nɔnɔmewo ta. Le wo dometɔ geɖe me la, tsi si woɖena le anyigba te gbɔe wòtso. alo tomenukuku to amegbetɔwo ƒe dɔwɔnawo dzi, si nye xexeame ƒe dzoxɔxɔ ƒe ŋusẽkpɔɖeamedziwo.\nXexeame ƒe dzoxɔxɔ: ƒutaduwo ƒe dzɔgbese nye ‘viviti’, Jucelino Luz xlɔ̃ nu\nXɔ kple mɔ siwo ‘nyrɔ’ la de dzesi dzoxɔxɔ si le Artik-nutowo me\nDu siwo nyrɔ dzixɔse ate ŋu ana numekɔkɔ nasu atsiaƒu siwo le dzi yim la dzi\nBlue area nyrɔna wu milimeta 10 ƒe sia ƒe.\nNe mede ɖeke o la, dugã 72 le nyɔnyrɔm wu sentimeta 1 ƒe sia ƒe, si nye atsiaƒu ƒe kɔkɔme ƒe dzidziɖedzi ƒe teƒe atɔ̃ – wo dometɔ aɖewoe nye Houston le United States, Kerala le India, kple Kobe le Japan, China, Indonesia, Philippines, si ƒe akpa aɖe tso Europa, . Afrika, Titina kple Anyiehe Amerika\nMíawɔ yame ƒe nɔnɔme ƒe wɔna aɖe le Brazil si adze egɔme tso May 16, 2022 dzi eye wòaxɔ vaseɖe August 10, 2022, afisi dzoxɔxɔ si le bɔbɔe ŋutɔ, sno ate ŋu anɔ mía si, dzikedzo ƒe ahomwo kple tsidzadza sesẽ ŋutɔ siwo me ya siwo wu 130 kms gaƒoƒo si ayi la anɔ mía si ɖoɖo ɖe dukɔa ƒe akpa vovovowo (si hea amesiwo ŋu wowɔ nuvevii geɖe vɛ) .\nEye ɣeyiɣi ma ke adzɔ le Europa Afrika, Asia, Titina Amerika kple Dziehe kple Anyiehe le ŋkeke ma ke si míeyɔ ɖe etame la dzi – gake dzoxɔxɔ si nu sẽ ŋutɔ, dzowo, ahomya, ahomya, ahomya kple ahomya, tsiɖɔɖɔ kple tsɔtsrɔ̃ anɔ anyi.\nŊutegakpɔla la xlɔ̃ nu be, ne ɖoɖoa yi edzi le alesi wòle fifia nu la, atsiaƒu ƒe kɔkɔme ƒe dzidziɖedzi ƒe kpɔɖeŋuwo mate ŋu agblɔ tsiɖɔɖɔ si ate ŋu adze du siawo me ƒe sesẽme ɖi nyuie o.\nProf. Jucelino Luz – numekula, agbalẽŋlɔla, nutomeŋutinunyala, ʋiʋlila kple gbɔgbɔmeɖaŋuɖola\nAng hindi mapigil na pagsasamantala ng tao at pag-init ng mundo ay lulubog sa mga lungsod sa buong mundo


3 Mose 5 | Biblia Le Internet Dzi | Xexe Yeye Gɔmeɖeɖe\nNu vɔ̃ aɖewo koŋ kple wo ŋuti vɔsawo (1-6)\nAme bubuwo ƒe nu vɔ̃ gbɔgblɔ (1)\nVɔ bubu siwo ame dahewo ate ŋu asa (7-13)\nAme si wɔ nu vɔ̃ le manyamanya me ƒe fɔɖivɔsa (14-19)\n5 “‘Ne ame* aɖe wɔ nu vɔ̃, le esi wòsee woɖe gbeƒã le dutoƒo be woava aɖi ɖase*+ le nu vɔ̃ wɔla aɖe ŋu, eye wònye ɖasefo le eŋu, alo wòkpɔ eteƒe alo nya nu tso eŋu, evɔ meva gblɔe o la, ekema woabia eƒe vodada la ŋuti kɔntae. 2 “‘Alo ne ame* aɖe ka asi nu makɔmakɔ aɖe ŋu, eɖanye gbemelã makɔmakɔ aɖe ƒe kukua alo aƒemelã makɔmakɔ aɖe ƒe kukua alo nuwɔwɔ siwo nɔa ha me+ dometɔ aɖe ƒe kukua ŋu la, eŋu mekɔ o, eɖi fɔ, ne menya o gɔ̃ hã. 3 Alo ne eka asi ame ƒe nu makɔmakɔ aɖe ŋu, nu sia nu si ŋu mekɔ o+ si ana eŋu makɔ o la ŋu le manyamanya me, eye wòva nya emegbe la, eɖi fɔ. 4 “‘Alo ne ame* aɖe mebu nuwo ŋu nyuie hafi ka atam be yeawɔ nane o, eɖanye vɔ̃ alo nyui o, nu ka ke ƒe atam wòka o, evɔ menya o, gake wòva dze sii emegbe be yewɔe eŋumabumabui la, ekema eɖi fɔ.*+ 5 “‘Eye ne ame aɖe ɖi nu siawo dometɔ ɖeka ƒe fɔ la, ekema wòaʋu nu vɔ̃ la me.+ 6 Eye wòalé alẽnɔe alo gbɔ̃nɔe tso eƒe lãha me vɛ na Yehowa le vo si wòda heɖi fɔ la ta,+ be woatsɔ asa nuvɔ̃vɔe. Eye nunɔla la alé avu ɖe eta le eƒe nu vɔ̃ la ta. 7 “‘Ke ne mate ŋu ana alẽ o la, ekema wòatsɔ akpakpa* eve alo ahɔnɛvi eve+ ava sa fɔɖivɔ na Yehowa ɖe nu vɔ̃ si wòwɔ la ta: netsɔ ɖeka sa nuvɔ̃vɔ, eye wòatsɔ evelia asa numevɔ.+ 8 Atsɔ wo ava nunɔla la gbɔ, eye nunɔla la natsɔ esi woatsɔ asa nuvɔ̃vɔe la asa vɔ gbã; atso veme nɛ, gake maɖe ta le enu o. 9 Eye wòahlẽ nuvɔ̃vɔsalã la ƒe ʋua ƒe ɖe ɖe vɔsamlekpui la ŋu, ke wòaɖuɖu ʋu susɔea ɖe vɔsamlekpuia te.+ Nuvɔ̃vɔsa wònye. 10 Eye wòatsɔ evelia asa numevɔ ɖe ɖoɖo si nu wowɔnɛ ɖo la nu;+ eye nunɔla la nalé avu ɖe amea ta le nu vɔ̃ si wòwɔ la ŋuti, eye woatsɔe akee.+ 11 “‘Ke ne mate ŋu ana akpakpa eve alo ahɔnɛvi eve hã o la, ekema wòatsɔ wɔ memee efa me mama ɖe ewo ƒe akpa ɖeka*+ ana ɖe nu vɔ̃ si wòwɔ la ta, be woatsɔ asa nuvɔ̃vɔe. Megakɔ ami ɖe edzi o, eye megatsɔ lifi da ɖe edzi o, elabena nuvɔ̃vɔsa wònye. 12 Eye wòatsɔe ava nunɔla la gbɔ, eye nunɔla la naku asiʋlo ɖeka le eŋu wòanye kpɔɖeŋuvɔsa,* eye wòatsɔe akɔ ɖe Yehowa ƒe dzovɔsawo dzi ado dzudzɔ ɖe vɔsamlekpui la dzi. Nuvɔ̃vɔsa wònye. 13 Eye nunɔla la nalé avu nɛ ɖe eƒe nu vɔ̃ si wòwɔ la ta, eɖanye nu vɔ̃ siawo dometɔ kae wòwɔ o, eye woatsɔe akee.+ Vɔsanu susɔea azu nunɔla la tɔ+ abe ale si wòle le nuɖuvɔsa la gome ene.’”+ 14 Yehowa gagblɔ na Mose be: 15 Ne ame* aɖe mewɔ nuteƒe o, le esi wòɖe ŋu ɖi wɔ nu vɔ̃ ɖe Yehowa ƒe nu kɔkɔewo ŋu ta la,+ ekema wòatsɔ agbo si sɔ blibo, si ƒe home anye klosalo sekel* siwo sɔ ɖe teƒe kɔkɔe la ƒe sekel nu*+ la, asa fɔɖivɔ na Yehowa.+ 16 Eye wòaɖo nu vɔ̃ si wòwɔ ɖe kɔkɔeƒea ŋu la teƒe ahatsɔ home la me mama atɔ̃ ƒe ɖeka akpee.+ Netsɔe na nunɔla la, ne nunɔla la natsɔ fɔɖivɔsa ƒe agbo la alé avu ɖe eta,+ eye woatsɔe akee.+ 17 “Eye ne ame* aɖe wɔ nu vɔ̃ le esi wòwɔ nu siwo ŋu Yehowa de se ɖo be woagawɔ o la dometɔ aɖe le manyamanya me gɔ̃ hã la, eɖi fɔ, eye woabia akɔntae le vo si wòda la ŋuti.+ 18 Eye wòatsɔ agbo si sɔ blibo tso eƒe alẽha dome ava nunɔla la gbɔ be woatsɔ asa fɔɖivɔe, eƒe home la nasɔ ɖe esi woɖo la nu.+ Eye nunɔla la nalé avu ɖe eta le vo si wòda le manyamanya me la ta, eye woatsɔe akee. 19 Fɔɖivɔsa wònye. Yehowa ŋue wòwɔ nu vɔ̃ ɖo heɖi fɔ.\n^ Egɔmeɖeɖe tẽe, “wòse fiƒodenya (atam).” Ðewohĩ enye gbeƒã si woɖe tso nu gbegblẽ wɔwɔ aɖe si me woƒo fi de nu gbegblẽ wɔlaa alo ame si kpɔ eteƒe gake meva gblɔe o la ŋu.\n^ Nya sia fia be mewɔ atam si wòka la dzi o.\n^ Alo, “le sekel kɔkɔe la nu.”


Yesu Ƒe Gbedodoɖa Mamlɛtɔ ( Yohanes 17) | Yesu Ƒe Agbemeŋutinya\nYesu Ƒe Gbedodoɖa Mamlɛtɔ Le Dziƒoxɔa Dzi\nNU SI ADO TSO EME NE AMEWO VA NYA MAWU KPLE VIA\nÐEKAWƆWƆ SI LE YEHOWA, YESU KPLE NUSRƆ̃LAWO DOME\nLɔlɔ̃ si le Yesu si na eƒe apostoloawo la ʋãe wòle wo dzram ɖo ɖe eƒe dzodzo si tu aƒe la ŋu. Azɔ ewu mo dzi do gbe ɖa na Fofoa ale: “Do viwò la ɖe dzi, ne viwò la hã nado wò ɖe dzi, abe ale si ko nèna ŋusẽe ɖe ŋutilãwo katã dzi ene ale be wòana agbe mavɔ ame siwo katã nètsɔ nɛ.”—Yohanes 17:1, 2.\nAle si ŋutikɔkɔe tsɔtsɔ na Mawu le vevie na Yesu la dze ƒãa le eƒe gbedodoɖaa me. Aleke gbegbe agbe mavɔ ƒe mɔkpɔkpɔ si ŋu Yesu ƒo nu tsoe la faa akɔ na amee nye esi! Esi wona ŋusẽ Yesu “ɖe ŋutilãwo katã dzi” ta la, ate ŋu ana tafea naɖe vi na ameƒomea katã. Gake ame aɖewo koe woayra. Nu ka tae wònye ame aɖewo ko? Elabena ame siwo awɔ nu si ŋu Yesu gaƒo nu tsoe la koe wòana tafea naɖe vi na. Egblɔ be: “Esiae nye agbe mavɔ la bena woanya wò, Mawu vavã ɖeka la, kple Yesu Kristo si nèdɔ ɖa la.”—Yohanes 17:3.\nEle be ame nanya Fofo la kple Vi la nyuie, eye kadodo kplikplikpli nanɔ eya kpli wo dome. Ele be woƒe susu le nuwo ŋu nanɔ eya hã si. Gakpe ɖe eŋu la, ele be wòaɖe woƒe nɔnɔme nyoameŋuawo afia le nuwɔwɔ kple ame bubuwo me. Eye ele be wòanyae be ŋutikɔkɔe si woatsɔ ana Mawu la le vevie wu amegbetɔwo ƒe agbe mavɔ kpɔkpɔ. Yesu gahe susu yi nya ma dzi esi wògblɔ be:\n“Medo wò ɖe dzi le anyigba dzi, esi mewu dɔ si nètsɔ nam be mawɔ la nu. Eya ta Fofo, tsɔ ŋutikɔkɔe si nɔ asinye le gbɔwò hafi xexea va dzɔ la dom ɖe dzi le ɖokuiwò gbɔ.” (Yohanes 17:4, 5) Ɛ̃, Yesu le biabiam be Mawu natsɔ ŋutikɔkɔe si nɔ ye si le dziƒo la ana ye to tsitretsitsi dzi.\nGake Yesu meŋlɔ nu nyui si do tso eƒe subɔsubɔdɔa me la be o. Edo gbe ɖa be: “Meɖe wò ŋkɔ la fia ame siwo nèɖe tso xexea me nam. Tɔwòe wonye, eye nètsɔ wo nam, eye wolé wò nya la me ɖe asi.” (Yohanes 17:6) Menye ɖeko Yesu yɔ Mawu ƒe ŋkɔ, Yehowa, le eƒe subɔsubɔdɔa me o. Ke ekpe ɖe eƒe apostoloawo ŋu wova nya nu si ŋkɔa le tsitre ɖi na hã, si nye Mawu ƒe nɔnɔmewo kple ale si wòwɔa nu ɖe amegbetɔwo ŋu.\nApostoloawo va nya Yehowa, akpa si Via wɔna kple nu siwo ŋu Yesu fia nu tsoe. Yesu gblɔ ɖokuibɔbɔtɔe be: “Megblɔ nya siwo nède asi nam la na wo, eye woxɔ wo, eye wova nyae vavã be tewòƒenɔlae menye va, eye woxɔe se be wòe dɔm ɖa.”—Yohanes 17:8.\nAzɔ Yesu ƒo nu tso ale si eyomedzelawo ɖe vovo tso ame siwo le xexea me gbɔ ŋu ale: “Mele kuku ɖem ɖe wo ta, menye ɖe xexea ta o, ke boŋ ɖe ame siwo nètsɔ nam la ta, elabena tɔwòe wonye . . . Fofo kɔkɔe, kpɔ wo ta le wò ŋutɔ wò ŋkɔ si nènam la ta, ne woawɔ ɖeka abe ale si míawo hã míele ɖeka ene . . . mekpɔ wo ta, eye wo dometɔ aɖeke metsrɔ̃ o, negbe tsɔtsrɔ̃vi la ko,” si nye Yuda Iskariot, ame si dzo yi be yeaɖade Yesu asi.—Yohanes 17:9-12.\nYesu yi eƒe gbedodoɖaa dzi be: “Xexea lé fu wo . . . Nyemele biabiam be nàɖe wo ɖa le xexea me o, ke boŋ be nàkpɔ wo ta le vɔ̃ɖitɔ la ta. Womenye xexea ƒe akpa aɖeke o, abe ale si ko nyemenye xexea ƒe akpa aɖeke o ene.” (Yohanes 17:14-16) Apostoloawo kple nusrɔ̃la bubuawo le xexea, si nye ameƒome si dzi ɖum Satana le la me, gake mele be woasrɔ̃ xexea kple eƒe nu gbegblẽ wɔwɔwo o. Aleke woawɔ esiae?\nEle be woanɔ kɔkɔe, si fia be woatsɔ wo ɖokuiwo ake hena Mawu subɔsubɔ. Wowɔa esia ne wonɔa agbe ɖe nyateƒenya siwo le Hebri Ŋɔŋlɔawo me kple esiwo ŋu Yesu fia nu tsoe la nu. Yesu do gbe ɖa be: “Kɔ wo ŋu to nyateƒe la me; wò nya la nye nyateƒe.” (Yohanes 17:17) Emegbe gbɔgbɔ kɔkɔea aʋã apostoloawo dometɔ aɖewo hã be woaŋlɔ agbalẽ siwo ava nye “nyateƒe” si dzi woate ŋu ato akɔ amewo ŋu la ƒe akpa aɖe.\nAme bubuwo hã ava xɔ “nyateƒe la.” Eya ta le Yesu ƒe gbedodoɖaa me la, mebia “na ame siawo [ame siwo le egbɔ la] ɖeɖe ko o, ke [ebia] na ame siwo ava xɔ [edzi] ase to woƒe nya me la hã.” Nu kae Yesu bia ɖe wo katã nu? Egblɔ be: “Ne wo katã woawɔ ɖeka, abe ale si wò, Fofo la, nèwɔ ɖeka kplim, eye nye hã mewɔ ɖeka kpli wò la ene, ale be woawo hã woawɔ ɖeka le mía me.” (Yohanes 17:20, 21) Yesu kple Fofoa menye ame ɖeka ŋutɔŋutɔ o. Wowɔ ɖeka le gɔmesesea nu be woƒe susu wɔ ɖeka le nuwo katã me. Yesu do gbe ɖa be ɖekawɔwɔ sia nanɔ ye yomedzelawo hã dome.\nƔeyiɣi kpui aɖe do ŋgɔ na esia la, Yesu gblɔ na Petro kple etɔwo be yeyina teƒe aɖe dzra ge ɖo na wo, si nye dziƒo. (Yohanes 14:2, 3) Azɔ Yesu he susu yi nya ma dzi le gbedodoɖaa me be: “Fofo, medi be ame siwo nètsɔ nam la nanɔ gbɔnye le afi si mele la, bena woakpɔ nye ŋutikɔkɔe si nètsɔ nam, elabena èlɔ̃m do ŋgɔ na xexea ƒe gɔmeɖoanyiɣi.” (Yohanes 17:24) Eƒe nya mawo le kpe ɖom edzi be tso gbe aɖe gbe ke—hafi Adam kple Xawa nate vidzidzi la—Mawu lɔ̃ eƒe Tenuvi la, si va zu Yesu Kristo.\nLe Yesu ƒe gbedodoɖaa ta ƒoƒo me la, egate gbe ɖe Fofoa ƒe ŋkɔ kple ale si Mawu lɔ̃ apostoloawo kple ame bubu siwo ava xɔ ‘nyateƒea’ la dzi ale: “Mena wonya wò ŋkɔ la, eye magana woanyae, ale be lɔlɔ̃ si nètsɔ lɔ̃m la nanɔ wo me, eye mawɔ ɖeka kpli wo.”—Yohanes 17:26.\nNu kae wòfia be woanya Mawu kple Via?\nMɔ kawo nue Yesu ɖe Mawu ƒe ŋkɔa fia le?\nGɔmesese ka nue Mawu, Via kple tadeagula vavãwo katã wɔ ɖeka le?


2 Mose 15 | Biblia Le Internet Dzi | Xexe Yeye Gɔmeɖeɖe\n2 Mose 15:1-27\nMose kple Israel-viwo ƒe aʋadziɖuha (1-19)\nMiriam xe ha (20, 21)\nTsi veve la zu tsi vivi (22-27)\n15 Ɣemaɣi la, Mose kple Israel-viwo dzi ha sia tsɔ kafu Yehowa be:+ “Madzi ha na Yehowa, elabena eƒe ŋutikɔkɔe de dzi bobobo.+ Etsɔ sɔ kple edola ƒu gbe ɖe atsiaƒu la me.+ 2 Nye ŋusẽ kple nye ŋutetee nye Yah,* elabena eyae nye nye xɔname.+ Nye Mawue, eya ta makafui;+ fofonye ƒe Mawue,+ eya ta madoe ɖe dzi.+ 3 Yehowa nye aʋakalẽtɔ.+ Eŋkɔe nye Yehowa.+ 4 Ede Farao ƒe tasiaɖamwo kple eƒe aʋakɔ la ƒu,+Eye eƒe aʋawɔla bibiwo nyrɔ ɖe Ƒudzĩ la me.+ 5 Tsi dzeagbowo nyè tsyɔ wo dzi; wodze to le atsiaƒu ƒe gogloƒewo abe kpe ene.+ 6 Oo Yehowa, ŋusẽ le wò nuɖusibɔ ŋu ale gbegbe;+Oo Yehowa, wò nuɖusibɔ ate ŋu aka futɔwo ahlẽ. 7 Esi wò gãnyenye teƒe mekɔ o ta la, àte ŋu aƒo ame siwo tso ɖe ŋuwò la aƒu anyi;+Èdɔ wò dziku bibi la ɖa, eye wòfiã wo abe ahɔ̃liti ene. 8 Wò ŋɔtimegbɔgbɔ na tsiwo li kɔ ɖi;Wotɔ ɖi maʋamaʋãe abe tɔɖɔɖɔ si woxe mɔ na ene;Tsi dzeagbowo bla le atsiaƒu la titina. 9 Futɔ la be: ‘Mati wo yome! Matu wo! Mama aboyonu va se ɖe esime meɖi ƒo!* Maɖe nye yi ɖe go! Nye asi akpe wo dzi!’+ 10 Ƒuƒu ko nèɖo, eye atsiaƒu la tsyɔ wo dzi;+Wonyrɔ abe asabukpe ene ɖe tɔ gãwo me. 11 Oo Yehowa, mawu kae le abe wò ene le mawuwo dome?+ Ame kae le abe wò, ame si ƒe kɔkɔenyenye teƒe mekɔ o la, ene?+ Wò, Ame si woavɔ̃ ahadzi kafukafuhawo na, wò, Ame si le nukunuwo wɔm.+ 12 Èdo wò nuɖusi ɖa, eye anyigba mi wo.+ 13 Èkplɔ dukɔ si nèxɔ na la le wò amenuveve me;+Àkplɔ wo ayi wò nɔƒe kɔkɔe la le wò ŋusẽ me. 14 Dukɔwo asee;+ dzidzi aƒo wo;Filistitɔwo ase veve* vevie. 15 Dzidzi aƒo Edom ƒe amegãwo ɣemaɣi;Moab-megãwo* hã adzo nyanyanya.+ Dzi aɖe le Kanaantɔwo katã ƒo.+ 16 Vɔvɔ̃ kple ŋɔdzi alé wo.+ Wò alɔ sesẽ ana woatsi maʋamaʋã abe kpe ene,Oo Yehowa, va se ɖe esime wò dukɔ la va yi,Va se ɖe esime dukɔ si nèwɔ+ la tso eme va yi.+ 17 Àkplɔ wo vɛ, eye àdo wo ɖe to, si nye tɔwò la dzi,+Oo Yehowa, teƒe si nèdzra ɖo na ɖokuiwò be yeanɔ la,Oo Yehowa, kɔkɔeƒe si nètsɔ wò asiwo li kee la. 18 Yehowa aɖu fia ɖaa tegbetegbe.+ 19 Esi Farao ƒe sɔwo kple eƒe aʋatasiaɖamwo kpakple eƒe sɔdolawo ge ɖe ƒua me la,+Yehowa na ƒu la nyè tsyɔ wo dzi,+Gake Israel-viwo zɔ ƒuƒuiƒe to ƒu la titina.”+ 20 Eye nyɔnunyagblɔɖila Miriam, si nye Aron nɔvi, tsɔ axatsɛ ɖe asi, eye nyɔnuawo katã tsɔ axatsɛwo ɖe asi le ɣe ɖum kplɔe ɖo. 21 Eye Miriam xe ha na ŋutsuawo be: “Midzi ha na Yehowa, elabena eƒe ŋutikɔkɔe de dzi bobobo.+ Etsɔ sɔ kple edola ƒu gbe ɖe atsiaƒu la me.”+ 22 Emegbe Mose kplɔ Israel-viwo dzo le Ƒudzĩ la nu, eye woyi Sur gbedzi. Eye wozɔ gbea dzi ŋkeke etɔ̃, ke womekpɔ tsi o. 23 Wova ɖo Mara,*+ ke womete ŋu no tsi si le Mara o, elabena tsia le vevem. Esia tae wòna ŋkɔ teƒe ma be Mara. 24 Eya ta dukɔ la lĩ liʋiliʋĩ le Mose ŋu+ hebia be: “Nu kae míano?” 25 Mose do ɣli na Yehowa,+ eye Yehowa fia ati aɖee. Esi wòtsɔe da ɖe tsia me la, tsia zu tsi vivi. Afi ma Mawu na se kple ʋɔnudrɔ̃ɖoɖo wo le, eye afi mae wòdo wo kpɔ le.+ 26 Eye wògblɔ be: “Ne èɖo to Yehowa wò Mawu ƒe gbe bliboe hewɔ nu si le dzɔdzɔe le eŋkume, eye nèƒu to anyi ɖe eƒe sededeawo ŋu hewɔ eƒe ɖoɖowo katã dzi la,+ ekema nyemahe dɔvɔ̃ siwo katã mehe va Egiptetɔwo dzi la dometɔ aɖeke ava dziwò o;+ elabena nye Yehowae le gbe dam le ŋuwò.”+ 27 Emegbe wova Elim, afi si tsidzɔƒe wuieve kple deti blaadre le. Eye woƒu asaɖa anyi ɖe afi ma le tsia gbɔ.\n^ Alo, “nye luʋɔ ɖi ƒo.”\n^ Egɔmeɖeɖe tẽe, “alé ku.”\n^ Alo, “Moab ƒe ŋutasẽdziɖulawo.”\n^ Egɔmee nye, “Veve.”


Kristo Ƒe Ku Ƒe Ŋkuɖodzi Si Ato Vovo Na Ðe Sia Ðe Si Wowɔ Kpɔ\nXexea Me Katã Ƒe Nyadzɔdzɔwo\nGBE BUBU Abua Afrikaans Albanian Amharic Armenian Azerbaijani Brazil Tokunɔgbe Bulgarian Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitumbuka Chiyao Cibemba Croatian Czech Danish Dutch Ecuador Tokunɔgbe Edo Estonian Eŋlisi Eʋegbe Fijian Finnish Fon Franse Georgian German Germany Tokunɔgbe Ghana Tokunɔgbe Greek Hebrew Hiligaynon Hungarian Iban Iloko Indonesian Italian Italy Tokunɔgbe Japanese Kabuverdianu Khana Kikongo ya Leta Kinande Kinyarwanda Kipende Kirghiz Kituba Kongo Korea Tokunɔgbe Korean Lari Lingala Lithuanian Madagascar Tokunɔgbe Malagasy Malay Mashi Mauritian Creole Myanmar Nepali Norwegian Okpe Oromo Pangasinan Persian Peru Tokunɔgbe Polish Portuguese Portuguese (Portugal) Romanian Russian Serbian Serbian (Roman) Slovak Slovenian Spanish Sranantongo Swahili Swedish Tagalog Tetun Dili Thai Turkish Twi Ukrainian Urhobo Uzbek Uzbek (Roman) Vietnamese Welsh Xhosa Yoruba\nÐasefo atsu kple asi aɖe le gome kpɔm le hame ƒe kpekpe aɖe me to videokadodowo dzi. Esiae nye zi gbãtɔ si ame gbogbo aɖewo aɖu Aƒetɔ ƒe Fiẽnuɖuɖu la to mɔnu sia dzi\nHame Geɖe Ato Videokadodowo Dzi Aɖu Ŋkuɖodzia Le Corona Dɔlékuia Ta\nÐasefowo kple ɖetsɔlemetɔ miliɔn geɖewo akpe le Braɖa, April 7, 2020 dzi hena Yesu ƒe ku ƒe Ŋkuɖodzia; esiae nye wɔna vevitɔ le ƒea me. Ke hã le ƒe sia me la, COVID-19 dɔvɔ̃a wɔe be ale si míawɔ Ŋkuɖodzia ato vovo vie. Le xexea me godoo la, ame geɖe akpɔ gome le wɔnaa me to videokadodowo dzi.\nLe dɔvɔ̃ sia ta la, dukɔ geɖe ƒe dziɖuɖuwo de se be amewo nagaƒo ƒu le agbɔsɔsɔ gãwo me o. Esia wɔe be hame geɖe le xexea me godoo wɔa woƒe kwasiɖa sia kwasiɖa ƒe kpekpewo to videokadodowo dzi. Hame siawo ato mɔnu sia ke dzi aɖu Ŋkuɖodzia. Woada Ŋkuɖodzi ƒe wɔnaa si woƒo lé ɖi la ɖe jw.org nyatakakadzraɖoƒea ale be ame sia ame si lɔ̃ faa la nakpɔe.\nAme miliɔn 20 kple edzivɔ ye de Ŋkuɖodzia le ƒe si va yi me. Míele mɔ kpɔm be ame miliɔn geɖe siwo menye Ðasefowo o hã akpɔ gome le wɔnaa me to videokadodo alo telefon katsiatsiã dzi, alo be woakpɔe le jw.org.\nLe dukɔ geɖe me la, dɔvɔ̃ sia yi edzi le nu gblẽm ale gbegbe. Le mía nɔviwo ƒe dedienɔnɔ ta la, ele vevie be mí katã míayi edzi azɔ ɖe dziɖuɖuwo ƒe mɔfiamewo dzi pɛpɛpɛ va se ɖe esime dɔvɔ̃a nu va yi. Gake esi míeka ɖe edzi bliboe be Yehowa ada megbe na mí ta la, míeɖoe kplikpaa be míawɔ ɖe Yesu ƒe sedede si nye be “minɔ esia wɔm hena ŋkuɖoɖo dzinye” la dzi.—Luka 22:19.\nƉoe Ɖe Amewo Ɖoe Ɖe Amewo Kristo Ƒe Ku Ƒe Ŋkuɖodzi Si Ato Vovo Na Ðe Sia Ðe Si Wowɔ Kpɔ


Ðeviwo—Ðe Miele Klalo Axɔ Nyɔnyrɔa? | Nusɔsrɔ̃\nÀte Ŋu Ana Kpekpeɖeŋu Le Miaƒe Hamea Mea?\nÐeviwo—Ðe Miele Klalo Axɔ Nyɔnyrɔa?\nÐeviwo—Nu Kae Miawɔ Atsɔ Adzra Ðo Na Nyɔnyrɔxɔxɔ?\nLé Míaƒe Kristotɔwo Ƒe Ðekawɔwɔa Me Ðe Asi!\nYehowa Fiaa Mɔ Eƒe Amewo Le Agbemɔ La Dzi\nGBE BUBU Afrikaans Aukan Baoule Bassa (Cameroon) Bislama Boulou Cakchiquel (Central) Cambodian Chitonga Chokwe Chol Cibemba Cinyanja Dangme Drehu Efik Eŋlisi Eʋegbe Fon Franse Ga Garifuna Greenlandic Haitian Creole Hausa Hmong (Ɣi) Iban Igbo Isoko Italian Kabiye Karen (S'gaw) Kazakh Kikaonde Kikongo Kiluba Kimbundu Kisi Kisonge Kongo Krio Kwangali Kwanyama Lamba Laotian Lingala Lunda Luvale Maltese Mam Mambwe-Lungu Mauritian Creole Mazatec (Huautla) Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidzin (Kamerun) Portuguese Quechua (Ancash) Quechua (Ayacucho) Quechua (Cuzco) Quichua (Imbabura) Saramaccan Sepedi Sesotho (Lesotho) Setswana Seychelles Creole Silozi Spanish Swahili (Congo) Swati Tahitian Tiv Tlapanec Tojolabal Totonac Tshiluba Tsonga Twi Tzeltal Umbundu Urhobo Uruund Venda Wallisian Wayuunaiki Welsh Xhosa Yoruba Zulu\nGbetakpɔxɔ—Tata Si Míesrɔ̃na | March 2016\nHADZIDZI: 120, 64\nNu kae tsitsi le susu me fia, eye aleke Daniel ɖe esia fiae?\nAleke nàwɔ anya ne èdi tso dzi me ŋutɔŋutɔ be yeaxɔ nyɔnyrɔ?\nNu kae nye adzɔgbeɖeɖe, eye aleke wòdo ƒome kple nyɔnyrɔxɔxɔ?\nSɔhɛ siwo dzilawo le wo hem le nyateƒea me eye wodi be yewoaxɔ nyɔnyrɔ ye woŋlɔ nyati sia kple esi kplɔe ɖo na\n1, 2. (a) Nu kae nana Mawu ƒe amewo kpɔa dzidzɔ egbea? (b) Nu kae dzila Kristotɔwo kple hamemetsitsiwo awɔ be ɖeviwo nase nyɔnyrɔxɔxɔ gɔme?\n“MENYA wò tso gbe si gbe wodzi wò ke, eye edzɔ dzi nam be èdi be yeaxɔ nyɔnyrɔ.” Nya siae hamemetsitsi aɖe gblɔ na Christopher si xɔ ƒe 12. Azɔ egblɔ be, “Madi be mabia nya ɖeka wò, ‘Nu ka tae nèdi be yeaxɔ nyɔnyrɔ?’” Susu nyui aɖe tae hamemetsitsia bia nya sia. Edzɔa dzi na mí ŋutɔ be ɖevi kple sɔhɛ akpe geɖe xɔa nyɔnyrɔ ƒe sia ƒe. (Nyagblɔla 12:1) Gake ele be dzila Kristotɔwo kple hamemetsitsiwo naka ɖe edzi be ɖeviawo ŋutɔe tso nya me be yewoaxɔ nyɔnyrɔ eye wose nu si nyɔnyrɔxɔxɔ nye gɔme nyuie.\n2 Biblia fia mí be adzɔgbeɖeɖe kple nyɔnyrɔxɔxɔ nye Kristotɔ ƒe agbe yeye gɔme dzedze. Yehowa ƒe yayra le agbe yeye sia nɔnɔ me, ke hã esia nana Satana tɔa ŋku mí. (Lododowo 10:22; 1 Petro 5:8) Ema tae wòle be dzila Kristotɔwo nagbɔ dzi ɖi afia nu si tututu wòbia be ame nanye Kristo ƒe nusrɔ̃la la wo viwo. Ne ɖevi aɖe dzilawo menye Kristotɔwo o la, hamemetsitsiwo akpe ɖe eŋu lɔlɔ̃tɔe be wòase nu si adzɔgbeɖeɖe kple nyɔnyrɔxɔxɔ fia la gɔme nyuie. (Xlẽ Luka 14:27-30.) Ale si ko wòhiã dzadzraɖo blibo hafi woate ŋu atu xɔ awu enu la, nenema kee wòhiã be ɖeviwo nadzra ɖo nyuie hafi axɔ nyɔnyrɔ ale be woate ŋu asubɔ Yehowa nuteƒewɔwɔtɔe “va se ɖe nuwuwu.” (Mateo 24:13) Nu kae akpe ɖe ɖeviwo kple sɔhɛwo ŋu be woatiae be yewoasubɔ Yehowa ɖaa tegbee? Na míakpɔe ɖa.\n3. (a) Nu kae Yesu kple Petro ƒe nyawo fia mí ku ɖe nyɔnyrɔxɔxɔ ŋu? (Mateo 28:19, 20; 1 Petro 3:21) (b) Biabia kawo mee míadzro, eye nu ka tae?\n3 Ðevi si di be yeaxɔ nyɔnyrɔe nènyea? Ekema taɖodzinu nyui aɖee nye ema! Bubu gã wònye be ame naxɔ nyɔnyrɔ azu Yehowa Ðasefo. Enye nu si wobia tso Kristotɔ ɖe sia ɖe si, eye wònye nu vevi aɖe si wòle be ame nawɔ hafi woaxɔe ɖe agbe le xaxa gã la me. (Mateo 28:19, 20; 1 Petro 3:21) Ne èxɔ nyɔnyrɔ la, eɖenɛ fiana be èdo ŋugbe na Yehowa be yeasubɔe tegbee. Àdi godoo be yeawɔ ɖe yeƒe ŋugbedodoa dzi, eya ta nya siwo gbɔna la biabia ɖokuiwò akpe ɖe ŋuwò nànya ne èsu te na nyɔnyrɔxɔxɔ: (1) Ðe metsi le susu me atso nya me le nya sia ŋua? (2) Ðe medi ŋutɔŋutɔ be maxɔ nyɔnyrɔa? (3) Ðe mese nu si adzɔgbeɖeɖe na Yehowa nye la gɔmea? Na míadzro biabia siawo me.\nNE ÈTSI LE SUSU ME ALE SI DZE\n4, 5. (a) Nu ka tae menye ame tsitsiwo koe ate ŋu axɔ nyɔnyrɔ o? (b) Nu kae wòfia be Kristotɔ natsi le susu me?\n4 Biblia megblɔ be ame tsitsiwo alo ame siwo xɔ ƒe aɖewo koŋ ye dze axɔ nyɔnyrɔ o. Lododowo 20:11 gblɔ be: “Ðevi sue gɔ̃ hã ƒe nuwɔnawoe wotsɔna dzea sii be eƒe agbenɔnɔ dza eye wòsɔ.” Nyateƒee, ɖeviwo hã ate ŋu ade vovo nyui kple vɔ̃ dome, eye woate ŋu anya nu si wòfia be woaɖe adzɔgbe na Wɔla la. Eya ta ehiã vevie, eye wòsɔ, be ɖevi siwo ɖee fia be yewotsi le susu me eye woɖe adzɔgbe na Yehowa la naxɔ nyɔnyrɔ.—Lododowo 20:7.\n5 Nu kae tsitsi le susu me fia? Tsitsi mefia ƒe si ame xɔ kokoko o, eye mele kɔkɔ me hã o. Biblia gblɔ be ame siwo tsi la na hehe woƒe “nugɔmeseseŋutetewo” be woate ŋu ade vovo nyui kple vɔ̃ dome. (Hebritɔwo 5:14) Ame si tsi le susu me la nya nu si nye nyui eye wòɖoe le eƒe dzi me be yeawɔe. Mekplɔa amewo ɖo lululu gena ɖe nu vɔ̃ me o. Eye mehiã be ame aɖe nagblɔ nu si wòle be wòawɔ nɛ ɣesiaɣi o. Eya ta ele be míakpɔ mɔ be ɖevi si xɔ nyɔnyrɔ la awɔ nu nyui ne edzilawo alo ame tsitsi aɖeke mele egbɔ o hã.—Tsɔe sɔ kple Filipitɔwo 2:12.\n6, 7. (a) Gblɔ nɔnɔme si me Daniel nɔ le Babilon. (b) Aleke Daniel ɖe tsitsinyenye fiae?\n6 Ðe ɖeviwo hã ate ŋu atsi le susu mea? Kpɔ nu si me Daniel to ɖa. Anye ƒewuivi koe wònye esime wokplɔe dzoe le edzilawo gbɔ yi Babilon. Ame siwo dome Daniel nɔ le afi ma la mevɔ̃a Mawu o. Gake na míade ŋugble le Daniel ƒe nɔnɔmea ŋu vie. Wode bubu tɔxɛ eŋu le Babilon. Enɔ ɖekakpuivi dzeaɖaŋu siwo wotia be woasubɔ fia la dome. (Daniel 1:3-5, 13) Daniel nɔ ɖoƒe gã aɖe le Babilon, eye edze abe ɖoƒe ma mate ŋu asu esi le Israel o ene.\n7 Aleke Daniel wɔ nu le nɔnɔme ma me? Ðe wòna Babilontɔwo kpɔ ŋusẽ ɖe edzi wòsrɔ̃ wo alo eƒe xɔse gbɔdzɔa? Kura o! Biblia gblɔ be esi Daniel nɔ Babilon la, eɖoe ‘le eƒe dzi me be yemagblẽ kɔ ɖo na ye ɖokui o,’ si fia be ete eɖokui ɖa tso nu sia nu si do ka kple alakpasubɔsubɔ gbɔ. (Daniel 1:8) Ema ɖee fia be etsi le susu me!\nSɔhɛ si tsi le susu me mewɔa nu abe Mawu xɔlɔ̃ ene le Fiaɖuƒe Akpataa me, evɔ wòwɔa nu abe xexea xɔlɔ̃ ene le suku o (Kpɔ memama 8)\n8. Nu kae nèsrɔ̃ tso Daniel ƒe kpɔɖeŋua me?\n8 Nu kae nàte ŋu asrɔ̃ tso Daniel gbɔ? Eyae nye be, ɖevi si tsi le susu me alé eƒe dzixɔsewo me ɖe asi sesĩe le nɔnɔme sesẽwo gɔ̃ hã me. Manɔ abe agama si nɔa eƒe ŋutigbalẽ trɔm ene o. Mewɔa nu abe Mawu xɔlɔ̃ ene le Fiaɖuƒe Akpataa me, evɔ wòwɔa nu abe xexea xɔlɔ̃ ene le suku o. Ke boŋ ewɔa nuteƒe ɣesiaɣi ne wotee kpɔ gɔ̃ hã.—Xlẽ Efesotɔwo 4:14, 15.\nÐevi si tsi le susu me alé eƒe dzixɔsewo me ɖe asi sesĩe le nɔnɔme sesẽwo gɔ̃ hã me\n9, 10. (a) Nu ka tae wòanyo be ɖeviwo nabu ale si wowɔ nui va yi esime wodo woƒe xɔse kpɔ ŋu? (b) Nu kae nyɔnyrɔxɔxɔ fia?\n9 Enye nyateƒe be ame aɖeke mede blibo o. Ðeviwo kple tsitsiawo siaa wɔa vodada ɣeaɖewoɣi. (Nyagblɔla 7:20) Gake ne èdi be yeaxɔ nyɔnyrɔ la, anyo be nàbu ale si nèɖoe kplikpaa be yeawɔ Yehowa ƒe sewo dzii ŋu. Bia ɖokuiwò be, ‘Ðe medze egɔme le to ɖom Yehowa xoxoa?’ Bu ale si nèwɔ nui va yi esime wodo wò xɔse kpɔ ŋu. Ðe nète ŋu tia nu nyuitɔ si wòle be nàwɔa? Abe ale si wònɔ le Daniel gome ene la, ɖe ame aɖe ɖo aɖaŋu na wò kpɔ be nàzã wò ŋutete atsɔ ado Satana ƒe xexea ƒe nuwo ɖe ŋgɔa? Ne èdo go dodokpɔ siawo tɔgbi la, ɖe nàte ŋu akpɔ nu si nye Yehowa ƒe lɔlɔ̃nu adze siia?—Efesotɔwo 5:17.\n10 Nu ka tae wòle vevie be nàkpɔ ŋuɖoɖo na biabia siawo? Elabe ana nàkpɔe be menye fefenyae nyɔnyrɔxɔxɔ nye kura o. Nyɔnyrɔxɔxɔ nana amewo kpɔnɛ be èdo ŋugbe vevi aɖe na Yehowa, be yealɔ̃e ahasubɔe kple dzi blibo ɖaa tegbee. (Marko 12:30) Ele be ame sia ame si xɔ nyɔnyrɔ naɖoe kplikpaa be yeawɔ ŋugbe si yedo na Yehowa dzi.—Xlẽ Nyagblɔla 5:4, 5.\nWÒ ŊUTƆE DI BE YEAXƆ NYƆNYRƆA?\n11, 12. (a) Nu ka dzie wòle be ame si di be yeaxɔ nyɔnyrɔ la naka ɖo? (b) Nu kae akpe ɖe ŋuwò nàbu nyɔnyrɔxɔxɔ abe ale si Yehowa bunɛ ene?\n11 Biblia gblɔ be Yehowa ƒe amewo katã, siwo dome ɖeviwo hã le “atsɔ wo ɖokuiwo ana faa” le eyama subɔsubɔ me. (Psalmo 110:3) Eya ta ele be ame sia ame si di be yeaxɔ nyɔnyrɔ la naka ɖe edzi be ye ŋutɔ yeƒe nyametsotsoe. Esia abia be nàdzro ɖokuiwò me nyuie, vevietɔ ne dziwòlawo nye Ðasefowo.\n12 Esi ƒeawo va le yiyim la, ɖewohĩ èkpɔe be ame geɖe, siwo dome xɔ̃wòwo kple nɔviwòwo le, la le nyɔnyrɔ xɔm. Gake ele be nàkpɔ nyuie be menye esi nètsi xɔ ƒe aɖe alo esi amewo le nyɔnyrɔ xɔm tae wò hã nàdi be yeaxɔ nyɔnyrɔ ɖo o. Nu kae akpe ɖe ŋuwò nàbu nyɔnyrɔxɔxɔ abe ale si Yehowa bunɛ ene? Eyae nye be nàgbɔ dzi ɖi abu nu si ta nyɔnyrɔxɔxɔ le vevie ŋutɔ ɖo ŋu nyuie. Àkpɔ susu nyui geɖe siwo tae la le nyati sia kple esi kplɔ esia ɖo me.\n13. Ne ètso nya me be yeaxɔ nyɔnyrɔ la, aleke nàwɔ anya ne wò dzi mee wòtso?\n13 Nu gbãtɔ si ana nànya ne wò ŋutɔe di tso dzi me be yeaxɔ nyɔnyrɔ ye nye ale si nèdoa gbe ɖae. Zi nenie nèdoa gbe ɖa na Yehowa? Nu kawo ŋue nèdoa gbe ɖa le? Ale si nàɖo biabia siawo ŋu ana nàkpɔ kadodo si tɔgbi le wò kple Yehowa dome. (Psalmo 25:4) Zi geɖe la, míekpɔa gbe siwo míedona ɖa na Yehowa ƒe ŋuɖoɖowo le Biblia me. Eya ta nu evelia si akpe ɖe ŋuwò nànya ne èdi be yeanye Yehowa xɔlɔ̃ ahasubɔe tso dzi blibo mee nye ale si nèsrɔ̃a nui. (Yosua 1:8) Bia ɖokuiwò be: ‘Ðe mesrɔ̃a Biblia le ɖokuinye si edziedzia? Ðe mekpɔa gome le míaƒe ƒometadedeagu me bliboea?’ Nya siawo ŋu ɖoɖo ana nàkpɔe nenye be èdi ŋutɔŋutɔ be yeaxɔ nyɔnyrɔ.\nNU KAE NYE ADZƆGBEÐEÐE?\n14. Vovototo kae le adzɔgbeɖeɖe kple nyɔnyrɔxɔxɔ dome?\n14 Ate ŋu adzɔ be ɖevi alo sɔhɛ aɖewo manya vovototo si le adzɔgbeɖeɖe kple nyɔnyrɔxɔxɔ dome o. Wo dometɔ aɖewo gblɔna be yewotsɔ yewoƒe agbe ɖe adzɔgbe na Yehowa evɔ yewomedi be yewoaxɔ nyɔnyrɔ haɖe o. Ðe esia anya wɔa? Ao, elabena ‘mele ge mele ge, ɖie wotsina dɔna’! Adzɔgbeɖeɖe fia be ame nado gbe ɖa na Yehowa ahado ŋugbe nɛ be yeasubɔe tegbee. Eye nyɔnyrɔxɔxɔ ɖoa kpe edzi le gaglãgbe be amea ɖe adzɔgbe na Yehowa xoxo. Eya ta hafi nàxɔ nyɔnyrɔ la, ehiã be nàse nu si adzɔgbeɖeɖe na Mawu fia gɔme nyuie.\n15. Adzɔgbeɖeɖe gɔme ɖe?\n15 Ne ètsɔ ɖokuiwò ɖe adzɔgbe na Yehowa la, efia be ègblɔ nɛ be fifia yezu etɔ. Èdo ŋugbe nɛ be esubɔsubɔ ye anye nu vevitɔ na ye le agbe me. (Xlẽ Mateo 16:24.) Ŋkubiãnya ŋutɔe ŋugbedodo na Mawu alea nye! (Mateo 5:33) Eya ta aleke nàɖee afia be ènya be mèganye ɖokuiwò tɔ o ke boŋ Yehowa tɔe nènye azɔ?—Romatɔwo 14:8.\n16, 17. (a) Nu kae wòfia be ame nagbe nu le eɖokui gbɔ? Gblɔ eƒe kpɔɖeŋu. (b) Ne ame aɖe ɖe adzɔgbe na Yehowa la, nya ka tututu gblɔm wòle?\n16 De ŋugble le kpɔɖeŋu sia ŋu kpɔ. Tsɔe be xɔ̃wò aɖe ƒle ʋu tsɔ ke wò. Etsɔ ʋua ƒe agbalẽwo na wò hegblɔ be: “Ʋu sia zu tɔwò.” Gake xɔ̃wòa gblɔ na wò be: “Safuiawo anɔ gbɔnye. Eye nyee anɔ ʋua kum, menye wò o.” Àkpɔ dzidzɔ ɖe nunana sia ŋua? Aleke nàbu xɔ̃wò si be yetsɔ ʋua na wò lae?\n17 Ne ame aɖe tsɔ eƒe agbe ɖe adzɔgbe na Yehowa la, ele gbɔgblɔm na Mawu be: “Metsɔ nye agbe na wò. Mezu tɔwò.” Yehowa tɔ dzɔ be wòakpɔ mɔ be amea nawɔ eƒe ŋugbedodoa dzi. Ke ne ame ma megava le to ɖom Yehowa o, eye wòdze ahiã ame si mesubɔa Mawu o le adza me ɖe? Alo ne ame ma le dɔ aɖe wɔm evɔ dɔ ma na be metea ŋu dea gbeadzi kple kpekpeawo edziedzi o ɖe? Ke efia be amea mele wɔwɔm ɖe ŋugbe si wòdo na Yehowa dzi o. Ðeko wòle abe ʋua ƒe safuiawo gale egbɔ ene. Ne míeɖe adzɔgbe na Yehowa la, efia be míegblɔ nɛ be, “Nye agbe zu tɔwò, meganye tɔnye o.” Eya ta míedina ɣesiaɣi be míawɔ nu si Yehowa di, ne menye nu mae míawo ŋutɔ míadi be míawɔ o gɔ̃ hã. Mina míasrɔ̃ Yesu, ame si gblɔ be: “Meɖi tso dziƒo va, menye be mawɔ nye lɔlɔ̃nu o, ke boŋ be mawɔ ame si dɔm ɖa la ƒe lɔlɔ̃nu.”—Yohanes 6:38.\nNyɔnyrɔxɔxɔ nye nyametsotso vevi kple mɔnukpɔkpɔ gã aɖe\n18, 19. (a) Aleke Rose kple Christopher ɖee fia be nyɔnyrɔxɔxɔ nye mɔnukpɔkpɔ si me yayra geɖe le? (b) Aleke nèbua nyɔnyrɔxɔxɔe?\n18 Ɛ̃, eme kɔ ƒãa be nyametsotso vevi aɖee nyɔnyrɔxɔxɔ nye. Mɔnukpɔkpɔ gã aɖe wònye be ame naɖe adzɔgbe na Yehowa ahaxɔ nyɔnyrɔ. Ðevi kple sɔhɛ siwo lɔ̃ Yehowa eye wose nu si adzɔgbeɖeɖe bia gɔme nyuie la mahe ɖe megbe kura o, ke boŋ woatsɔ woƒe agbe aɖe adzɔgbe na Mawu axɔ nyɔnyrɔ. Nyametsotso sia mave wo akpɔ o. Sɔhɛ xɔnyɔnyrɔ aɖe si ŋkɔe nye Rose gblɔ be: “Melɔ̃ Yehowa, eye nyemeka ɖe edzi be dzidzɔ le nu bubu aɖe me wu Yehowa subɔsubɔ o. Nye susu mewɔna nam eveve le nya me si metso be maxɔ nyɔnyrɔ ŋu gbeɖe o.”\n19 Ke aleke nuwo va yi na Christopher si xɔ ƒe 12 si ŋu nya míegblɔ le nyati sia ƒe gɔmedzedze? Aleke wòse le eɖokui me esi wòtso nya me be yeaxɔ nyɔnyrɔ? Egblɔ be dzi dzɔ ye ŋutɔ be yetso nya me nenema. Esi wòxɔ ƒe 17 la, ezu gbesiagbe mɔɖela, eye woɖoe subɔsubɔdɔwɔla esime wòxɔ ƒe 18. Egbea ele subɔsubɔm le Betel. Egblɔ be: “Nyɔnyrɔxɔxɔ nye nyametsotso nyui aɖe. Nye dzi dze eme le agbe me esi mele dɔ wɔm na Yehowa kple eƒe habɔbɔa.” Ne èdi be yeaxɔ nyɔnyrɔ la, nu kae nàwɔ atsɔ adzra ɖo? Nyati si kplɔ esia ɖo aɖo biabia sia ŋu.\n‘Nugɔmeseseŋutete’: Eyae nye ŋutete be ame nade vovo nyui kple vɔ̃ dome ahatiae be yeawɔ nyuia. Kristotɔ si bua nuwo ŋu nyuie tsoa nya me le mɔ si ana eya kple Mawu dome naganyo ɖe edzi nu\nGBETAKPƆXƆ—TATA SI MÍESRƆ̃NA March 2016


Filipitɔwo 2 | Biblia Le Internet Dzi | Xexe Yeye Gɔmeɖeɖe\nKristotɔ ƒe ɖokuibɔbɔ (1-4)\nKristo ƒe ɖokuibɔbɔ kple edodoɖedzi (5-11)\nMiwɔ miaƒe ɖeɖekpɔkpɔ ŋuti dɔ (12-18)\nKeklẽm abe akaɖiwo ene (15)\nTimoteo kple Epafrodito dɔdɔ (19-30)\n2 Eya ta ne dzideƒoname aɖe li le Kristo me, ne akɔfafa na ame lɔlɔ̃tɔe aɖe li, ne gbɔgbɔmehadede* aɖe li, ne lɔlɔ̃ kple dɔmetɔtrɔ li la, 2 mina nye dzidzɔ la nagba go to esia me be, susu ɖeka kple lɔlɔ̃ ɖekae le mia si, miewɔ ɖeka,* eye tamesusu ɖeka le mia si.+ 3 Migawɔ naneke le dzrehehe+ alo bubu dzodzro didi+ ta o, ke boŋ mitsɔ ɖokuibɔbɔ bu ame bubuwo be wonye gã wu mi,+ 4 ale be miaganɔ miawo ŋutɔ miaƒe nyonyo ko dim o,+ ke miadi ame bubuwo hã ƒe nyonyo.+ 5 Mina tamesusu ƒe nɔnɔme sia si nɔ Kristo Yesu me la nanɔ miawo hã mia me,+ 6 ame si togbɔ be enɔ Mawu ƒe nɔnɔme me hã la,+ mebui kpɔ be yeaʋli ɖoƒe be ye kple Mawu yewoasɔ o.+ 7 Ao, ke boŋ eɖi gbɔlo eɖokui, eye wòtsɔ kluvi ƒe nɔnɔme+ heva zu amegbetɔ.+ 8 Azɔ hã, esi wòva abe amegbetɔ ene* la, ebɔbɔ eɖokui, eye wòɖo to yi ɖase keke ku me ke,+ ɛ̃, yi ɖase ku me le fuwɔameti* ŋu.+ 9 Esia tututu tae Mawu doe ɖe dzi wòle ɖoƒe si kɔ wu,+ eye wòlɔ̃ faa tsɔ ŋkɔ si ƒo ŋkɔ bubuwo katã ta la nɛ,+ 10 ale be ame siwo le dziƒo kple ame siwo le anyigba dzi kpakple ame siwo le anyigba te la,+ nadze klo le Yesu ƒe ŋkɔ me, 11 eye aɖe sia aɖe naʋu eme be Yesu Kristoe nye Aƒetɔ+ la, hena Mawu Fofo la ƒe kafukafu. 12 Eya ta nye lɔlɔ̃tɔwo, ale si mieɖoa to ɣesiaɣi, menye le nye anyinɔɣi ɖeɖe ko o, ke boŋ geɖe wu azɔ esi nyemele mia gbɔ o la, miyi edzi miatsɔ vɔvɔ̃ kple dzodzo nyanyanya anɔ miaƒe ɖeɖekpɔkpɔ ŋuti dɔ la wɔm. 13 Elabena Mawue nye ame si doa ŋusẽ mi, eye wònaa didia kple ŋusẽ la mi be miawɔ nu si dzea eŋu. 14 Miyi edzi miawɔ nuwo katã liʋiliʋĩlilĩ+ kple nyaʋiʋli+ manɔmee, 15 ale be miazu ame dzadzɛwo kple fɔmaɖilawo, Mawu ƒe vi+ siwo nye mokakamanɔŋutɔwo le dzidzime gɔglɔ̃ totro kpaɖikpaɖi titina,+ ame siwo dome miele keklẽm le abe akaɖiwo ene le xexea me,+ 16 esi mielé agbenya la me ɖe asi goŋgoŋ.+ Ale be makpɔ susu si ta matso aseye ɖo le Kristo ƒe ŋkeke la dzi, ne manyae be nyemeƒu du dzodzro alo wɔ dɔ sesĩe dzodzro o. 17 Gake ne wotrɔm le kɔkɔm ɖi abe nunovɔsa+ ene ɖe vɔsa+ la kple subɔsubɔdɔ kɔkɔe* si gbɔ miaƒe xɔse kplɔ mi vɛ la dzi hã la, dzi le dzɔyem, eye mele dzidzɔ kpɔm kpli mi katã. 18 Nenema kee miawo hã dzi nedzɔ mi, eye mitso aseye kplim. 19 Ke mele mɔ kpɔm le Aƒetɔ Yesu me be madɔ Timoteo+ ɖo ɖe mi kpuie, ale be ne mese mia gbɔ nyawo la, dzi naɖo ƒonye. 20 Elabena ame aɖeke mele asinye si ƒe nɔnɔme de etɔ nu, si akpɔ miaƒe nyawo gbɔ ale si dze o. 21 Elabena ame susɔeawo katã la, woawo ŋutɔwo tɔ ko dim wole, menye Yesu Kristo tɔ o. 22 Ke mienya ale si wòɖee fia be yedze, eye abe vi+ kple tɔ ene la, nenema wòsubɔ kplim abe kluvi ene le nya nyui la dodo ɖe ŋgɔ me. 23 Eya ta eyae mele mɔ kpɔm be madɔ ɖa, ne menya kpɔ ale si nuwo anɔ nam ko. 24 Ɛ̃, meka ɖe edzi be ne enye Aƒetɔ la ƒe lɔlɔ̃nu la, nye ŋutɔ hã mava kpuie.+ 25 Gake fifia la, mekpɔe be ehiã be madɔ nɔvinye Epafrodito, nye hadɔwɔla kple hatisrafo, si nye miaƒe ame dɔdɔ si va kpɔ nye hiahiãwo gbɔ la ɖe mi,+ 26 elabena ele edzrom vevie be yeakpɔ mi katã, eye wòlé blanui be miese be yeva dze dɔ. 27 Nyateƒee, edze dɔ de kuku ge kloe; ke Mawu kpɔ nublanui nɛ, le nyateƒe me la, menye na eya ɖeɖe ko o, ke na nye hã, ale be nuxaxa nagakpe nuxaxa nam o. 28 Eya ta mele eɖom ɖe mi kaba, ale be ne miekpɔe la, dzi nagadzɔ mi ake, ale be nye hã maɖe dzi ɖi. 29 Eya ta mixɔe abe ale si miewɔna ɖaa ene le Aƒetɔ la me kple dzidzɔ blibo, eye miyi edzi miade bubu ame siawo ƒomevi ŋu vevie,+ 30 elabena Kristo* ƒe dɔwɔwɔ tae wòde kuku ge kloe ɖo, eye wòtsɔ eƒe agbe* de afɔku me, be wòaxɔ ɖe mia teƒe le afi sia asubɔm.+\n^ Egɔmeɖeɖe tẽe, “ɖetsɔtsɔ le ame nɔewo me ƒe gbɔgbɔ.”\n^ Alo, “miewɔ ɖeka le luʋɔ me.”\n^ Egɔmeɖeɖe tẽe, “esi wokpɔe le amegbetɔ ƒe nɔnɔme me.”\n^ Agate ŋu afia, “Aƒetɔ la.”


ABE ALESI ANNA DENZ TURPIN GBLƆE ENE\nDanye ɖo nukomo hegblɔ nam be: “Èlɔ̃a ‘NYABIABIA’ akpa!” Mebia nya geɖe ŋutɔ dzinyelawo esime menye nyɔnuvi dzaa ko. Gake Dada kple Papa meblu ɖe tanye le esi menye ɖevi si dina be manya nusianu ta gbeɖe kpɔ o. Ke boŋ wofiam alesi mabu tame kple alesi manɔ te ɖe nye dzitsinya si metsɔ Biblia na hehee dzi awɔ nye ŋutɔ nye nyametsotsowoe. Aleke gbegbee hehe ma si wonam la kpe ɖe ŋunye enye si! Gbeɖeka esime mexɔ ƒe 14 la, Nazitɔwo klã mía kple dzilanyawo dome, eye nyemegakpɔ wo ake o.\nFOFONYE, Oskar Denz, kple danye, Anna Maria, nɔ Lörrach, si nye Germany du aɖe si te ɖe Switzerland dea ŋu me. Esi wonye sɔhɛwo la, woƒo wo ɖokuiwo ɖe dunyahehe me ale gbegbe, eye nutoametɔwo nya wo hedea bubu wo ŋu. Gake le ƒe 1922 me, esi woɖe wo nɔewo eteƒe medidi o la, dzinyelawo ƒe dunyahehe ŋuti nukpɔsusu kple woƒe agbe me taɖodzinuwo trɔ. Dada dze Biblia sɔsrɔ̃ gɔme kple Biblia Nusrɔ̃viawo, si nye ŋkɔ si woyɔna na Yehowa Ðasefowo ɣemaɣi, eye dzi dzɔe esi wòde dzesii be Mawu ƒe Fiaɖuƒea ahe ŋutifafa ava anyigba dzii. Eteƒe medidi o, Papa kpe ɖe Dada ŋu wosrɔ̃a nua ɖekae, eye wote Biblia Nusrɔ̃viawo ƒe kpekpewo dede. Papa gɔ̃ hã tsɔ Biblia srɔ̃gbalẽ, The Harp of God, na Dada wònye eƒe Kristmas nunana. Wodzim le March 25, 1923 dzi eye menye woƒe tesi.\nAleke gbegbee ŋkuɖoɖo alesi míaƒe ƒomegbenɔnɔ nɔ—míaƒe dzomeŋɔli mɔzɔzɔwo le Ave Dodo si me tomefafa le me kpakple Dada ƒe aƒemedɔwo fiafiam—dzi doa dzidzɔ nam enye esi! Megate ŋu kpɔa alesi danye nɔa tsitre ɖe dzodoƒea henɔ nuɖaɖa fiamem esime menye ɖevi sue la le susu me ɖaa. Vevietɔ wu la, dzinyelawo fiam be malɔ̃ Yehowa Mawu ahaɖo ŋu ɖe eŋu.\nFiaɖuƒe gbeƒãɖela dovivienu 40 lɔƒoe nɔ míaƒe hamea me. Dzinyelawo bi ŋutɔ le mɔnukpɔkpɔwo ŋudɔwɔwɔ atsɔ aƒo nu tso Fiaɖuƒea ŋu me. Le woƒe dɔ si wowɔna tsã le nutoa me ta la, nuƒoƒo na amewo mekpea ŋu na wo o, eye amewo ɖoa to wo hã nyuie. Esi mexɔ ƒe adre la, nye hã medi be maɖe gbeƒã tso ʋɔtru nu yi ʋɔtru nu. Le ŋkeke gbãtɔ dzi la, nye zɔhɛa tsɔ agbalẽ aɖewo nam hefia asi xɔ aɖe nam, eye wògblɔ ko be, “Yi afima kpɔ be woaxɔe hã.” Le ƒe 1931 me la, míede Biblia Nusrɔ̃viawo ƒe takpekpe aɖe le, Basel, Switzerland. Afimae dzinyelawo xɔ nyɔnyrɔ le.\nTso Ʋunyaʋunya me Yi Ŋutasẽdziɖuɖu Me\nƲunyanya gã aɖe nɔ Germany ɣemaɣi, eye dunyahehawo wɔa avu kple wo nɔewo ŋutasesẽtɔe le ablɔwo dzi. Le zã aɖe me la, ɣli aɖe si nɔ ɖiɖim le aƒelika aɖe ƒe aƒeme la na menyɔ. Ŋutsuvi ƒewuivi eve aɖewo tɔ gaflo wo fo le esi womelɔ̃ kura ɖe dunyaheha si me wòle ƒe nukpɔsusuwo dzi o ta. Alesi wonɔ Yudatɔwo yome timee la gavlo ɖe edzi ale gbegbe. Le míaƒe suku la, nyɔnuvi aɖe tsi akogo ŋutɔ le esi wònye Yudatɔ ta ko. Eƒe nu wɔ nublanui nam ŋutɔ, ke nyemenya kura be eteƒe madidi hafi nye ŋutɔ mava nya alesi wònɔna ne woɖe wò le hadome la o.\nLe January 30, 1933, dzi la, Adolf Hitler va zu Germany dziɖula. Míekpɔ Nazitɔwo wotsi woƒe aflaga ɖe dudzikpɔlawo ƒe dɔwɔƒea tame le teƒe si medidi tso míaƒe aƒe gbɔ o. Míaƒe nufiala tsɔ dzonɔameme fia “Heil Hitler!” gbɔgblɔ mí le suku. Megblɔ nyaa na Papa le gbemagbe ŋdɔ. Ete ɖe edzi ale gbegbe. Egblɔ be: “Menyo be woagblɔ nya sia o.” “‘Heil’ gɔmee nye xɔxɔ. Ne míegblɔ ‘Heil Hitler!’ la, afia be míele gbɔgblɔm be xɔxɔ atso Hitler gbɔ evɔ Yehowa gbɔe wòatso ava. Mebui be menyo o, gake wò ŋutɔ wɔ nusi nàwɔ la ŋuti nyametsotso.”\nNye sukuhatiwo te nye ɖeɖeɖa le hame le esi megbe be nyemagblɔ ‘Heil Hitler’ o ta. Ŋutsuvi aɖewo ƒonam gɔ̃ hã ne nufialawo mele míakpɔm o. Mlɔeba la, womegadea nu eme nam o, vɔ̃ɖitɔe la, xɔ̃nyewo gɔ̃ hã gblɔ nam be yewo fofowo de se na yewo be yewomega fe kplim azɔ o. Wobe ame baɖae menye.\nLe Nazitɔwo ƒe dziɖuɖua xɔxɔ le Germany ƒe ɣleti eve megbe la, woxe mɔ ɖe Yehowa Ðasefowo ƒe subɔsubɔ wɔnawo nu be wonye afɔku na Dukɔa. Gbadagba ŋutasẽlawo tu alɔdzedɔƒe si le Magdeburg la, eye woxe mɔ ɖe míaƒe kpekpewo wɔwɔ nu. Gake esi wònye teƒe si míele medidi tso dea gbɔ o ta la, Papa xɔ mɔɖegbalẽ na mí be míatso dea ayi Basel, afisi míedea kpekpeawo le le Kwasiɖagbewo. Egblɔna zi geɖe be yeƒe didie wònye be mía nɔvi siwo le Germany nate ŋu anɔ gbɔgbɔmenuɖuɖu siawo, siwo akpe ɖe wo ŋu be woatsɔ dzideƒo akpe akɔ kple nusiwo adzɔ le etsɔme la, xɔm.\nMɔzɔzɔ si me Afɔku Nɔ\nEsi wotu alɔdzedɔwɔƒe si le Magdeburg megbe la, Julius Riffel, amesi nɔ dɔ wɔm le afima hafi wotui la, va Lörrach si nye eƒe dedu me, be yeava wɔ ɖoɖo ɖe gbeƒãɖeɖedɔa wɔwɔ le adzame ŋu. Papa lɔ̃ enumake be yeana kpekpeɖeŋu. Eyɔ mía kple Dada heɖe eme na mí be yelɔ̃ be yeakpe asi ɖe Biblia-srɔ̃gbalẽwo tsɔtsɔ tso Switzerland yi Germany ŋu. Egblɔ be enye wɔna aɖe si me afɔku le ale gbegbe eye be woate ŋu alé ye ɣesiaɣi. Medi be yeazi mía dzi be míawɔe kpli ye o elabena afɔku anɔ ewɔwɔ me na míawo hã. Dada gblɔ enumake be, “mawɔe kpli wò.” Woa kple evea kpɔm dũ, eye megblɔ be, “nye hã mawɔe kpli mi.”\nDada lɔ̃ kotoku aɖe si ƒe lolome anɔ abe Gbetakpɔxɔ magazine ene. Etsɔa agbalẽawo dea kotokua me eye wòtua enu. Eɖe kotoku siwo medzena wokpɔna o la ɖe Papa ƒe awuwo ŋu eye wòtɔ butu eve siwo me mía kplii míate ŋu atsɔ Biblia-srɔ̃gbalẽ siwo melolo o ɖo aɖaŋutɔe la hã. Ɣesiaɣi si míetsɔ agbalẽ vavã siawo yi na nɔviawo dedie la, míaƒe dzi dzea eme ŋutɔ eye míedaa akpe na Yehowa ɖe eta. Míeɣla agbalẽawo ɖe míaƒe xɔa ƒe dzisasrã dzi.\nGbã la, Nazitɔwo menya naneke tso nusia ŋu o. Womebia nya aɖeke mí alo ka míaƒe aƒea me kpɔ o. Ke hã, míeɖoe be míanɔ megbeŋkɔ—4711, si woyɔna na ami ʋeʋĩ xɔŋkɔ aɖe la—zãm atsɔ nɔ to kɔm dzi na míaƒe gbɔgbɔmenɔviwo ne asi di be yeatu mí. Ne míekpɔe be afɔku anɔ míaƒe aƒeame vava me la, míekɔa to dzi na wo—ɣeaɖewoɣi to xexlẽdzesi ma zazã me. Papa gblɔ na wo hã be ɣesiaɣi si wogbɔna aƒea me la woakpɔ míaƒe amedzroxɔƒea ƒe fesrewo nu hafi age ɖe eme. Ne miãmefesrea le ʋuʋu la, efia be nane dzɔ, eyata ele be woatrɔ adzo.\nLe ƒe 1936 kple ƒe 1937 me la, Adzamekpovitɔwo lé ame gbogbo aɖewo eye wode Ðasefo akpe gbogbo aɖewo gakpɔwo kple fuwɔamesaɖawo me, teƒe siwo wowɔ funyafunya wo kutɔkutɔe le. Alɔdzedɔwɔƒe si le Bern, Switzerland, te nyatakakawo xɔxɔ tso nusiwo nɔ edzi yim le gakpɔawo me ŋu hekpe ɖe esiwo woŋlɔ le gakpɔawo me tsɔ do goe emegbe la ŋu, wota nyatakaka siawo ɖe agbalẽ si woyɔ be Kreuzzug gegen das Christentu (Aʋahoho ɖe Kristotɔnyenye Ŋu) me, eye wònye agbalẽ si klo nu Nazitɔwo ƒe hlɔ̃donuwɔnawo dzi. Míewɔ dɔ dziŋɔ si nye nyatakaka ɣaɣlawo tsɔtsɔ nɔ dea tsom ayi Basel. Ne ɖee Nazitɔwo katse lé mí heke ɖe nyatakaka mawo ŋu la, anye ne woade mí mɔ enumake. Mefa avi esi menɔ funyafunyawɔame si me mía nɔviwo to la xlẽm. Ke hã, vɔvɔ̃ meɖom o. Meɖo ŋu ɖe Yehowa kple dzinyelawo, amesiwo nye xɔ̃nye veviwo la, ŋu be woakpɔ tanye.\nMexɔ ƒe 14 esime medo go le suku eye mekpɔ fiase me dɔ aɖe nɔ wɔwɔm. Zi geɖe la, míewɔa agbalẽwo tsɔtsɔ yi na mía nɔviwo ƒe mɔzɔzɔa le Memleɖa ŋdɔ alo Kwasiɖa, ne Papa meyi dɔme o. Míezɔa mɔ sia kwasiɖa eve ɖesiaɖe le mama dedie nu. Míaƒe dzedzeme nɔna ko abe ƒome siwo dea tsaɖiƒewo le kwasiɖanuwuwu la tɔ ene, eye abe ƒe ene kloe ene la, dzɔla siwo nɔa dea dzi metɔ te mí alo ka mía ŋu kpɔ o—womeka mía ŋu kpɔ o ʋu va ɖo February 1938 ƒe ŋkeke aɖe dzi.\nNyemaŋlɔ alesi Papa wɔ moe esi míeva teƒe, si te ɖe Basel ŋu, si míexɔa agbalẽwo le esi wòkpɔ agbalẽ gbogbo siwo woɖe da ɖi na mí be míava tsɔ la o. Esi wònye be wolé ƒome aɖe si hã zɔa agbalẽwo tsɔtsɔ yi na mía nɔviwo ƒe mɔ sia ta la, eva hiã be míatsɔ woƒe agbalẽawo akpe ɖe mía tɔ ŋu. Esi míeɖo dea dzi la, agbamekalawo dometɔ ɖeka kpɔ mí dũ heɖe gbe be woaka mía ŋu. Esi wòkpɔ agbalẽawo la, eɖo tu mía dzi hekplɔ mí yi ɖe kpovitɔwo ƒe ʋu siwo nɔ lalam la gbɔ. Esi kpovitɔawo ku mí dzo yinae la, Papa mía nye asi hedo dalĩ nam be: “Mègafia ame aɖeke yome mɔ o hee. Mègayɔ ame aɖeke ŋkɔ na wo o!” Meɖo ŋu nɛ kple kakaɖedzi be: “Nyemayɔ ame aɖeke ŋkɔ o.” Esi wotrɔ mí gbɔe va Lörrach la, wokplɔ fofonye lɔlɔ̃a dzoe. Zi mamlɛa si mekpɔe enye esi wodo gakpɔa ƒe agbo ɖe enu.\nAdzamekpovitɔwo dometɔ ene zã gaƒoƒo ene sɔŋ tsɔ nɔ nyatsi ƒom ve nam be mayɔ Ðasefo bubuawo ƒe ŋkɔwo kple woƒe nɔƒewo na yewo. Esi megbe la, kpovitɔawo dometɔ ɖeka do dɔmedzoe vevie eye wòdo ŋɔdzi nam be, “Mɔnu bubuwo li siwo míate ŋu azã na wò ne nàƒo nu!” Nyemeyɔ ame aɖeke ƒe ŋkɔ na wo o. Emegbe wogbugbɔ kplɔ mía kple Dada yi míaƒe aƒemee, ɣemaɣie woka aƒeame zi gbãtɔ. Wokplɔ danye yi ɖade ga hekplɔm yi ɖe danyegã ƒeme hebia tso esi be wòakpɔ dzinye, gake womenya be Ðasefoe eya hã nye o. Togbɔ be woɖe mɔ nam be manɔ dɔme yim hã la, Adzamekpovitɔ ene nɔa míaƒe aƒea ŋgɔ nɔa nye wɔnawo ɖiam kpɔ eye kpovitɔ aɖe ya nɔa tsa ɖim le ablɔawo dzi.\nLe ŋkeke ʋe aɖewo megbe le ŋdɔnuɖuɣi la, medo le aƒea me yi ɖakpe ɖetugbi aɖe si nɔ gasɔ dom gbɔna gbɔnye. Esi wòte ɖe ŋunye la, eda pɛpa kakɛ aɖe nam. Esi mexee vɔ ko la, menye kɔ be makpɔe ɖa be ɖe Adzamekpovitɔwo kpɔ nusi mewɔ hã. Nukutɔe la, ɣemaɣi tututu la, wo katã woɖe mo ɖe adzɔge nɔ nu kom!\nWoŋlɔ ɖe pɛpa si nɔvinyɔnua tsɔ nam dzi be mayi ɖe edzilawo ƒe me le ŋdɔ ga wuieve me. Gake esi Adzamekpovitɔawo ƒe ŋku lé ŋunye ta la, aleke mawɔ be nyemagaɖe ha ɖetugbia dzilaawo o? Mekpɔ Adzamekpovitɔ ene siwo nɔ ʋua me eye menye kɔ kpɔ kpovitɔ si nɔ ablɔa dzi zɔm. Nyemenya nusi mawɔ o, medo gbe ɖa na Yehowa vevie be wòakpe ɖe ŋunye. Kasia makpɔa, kpovitɔa zɔ yi Adzamekpovitɔwo ƒe ʋua gbɔ hegblɔ nya aɖe na wo. Ege ɖe woƒe ʋua me, eye woho ʋua dzo!\nLe ema megbe la, danyegã do go va le tsa ɖim le gota. Ŋdɔ ga wiuevea ƒo to dzi xoxo. Exlẽ nya si woŋlɔ ɖe agbalẽvia dzi eye wòde ŋugblẽ tso eŋu kpɔe be anyo be míayi nɔvinyɔnua ƒe aƒea me abe alesi wogblɔe ene, ebui be nɔviawo anya wɔ ɖoɖo be woakplɔm ayi Switzerland. Esi míeva ɖo aƒea me la, ƒomea ɖem fia ŋutsu aɖe si nyemenya o, ŋkɔe nye Heinrich Reiff. Egblɔ nam be edzɔ dzi na ye be mete ŋu si dzo le kpovitɔwo nu dedie eye be ɖe yeva be yeava kplɔm adzoe yi Switzerland. Ena gaƒoƒo afam be matsɔ adzra ɖo ne mava do go ye le ave aɖe me.\nAgbenɔnɔ le Aboyo Me\nMetsɔ aɖatsi yiɖado go Nɔviŋutsu Reiff, le esi wòte ɖe dzinye vevie be mele dzinyelawo gblem ɖi ta. Nusiawo katã dzɔ le ɣeyiɣi kpui aɖe ko me. Míetsɔ dzimaɖitsitsi ge ɖe modzakaɖetsaɖilawo ƒe ƒuƒoƒo aɖe me hetso Switzerland dea dedie.\nEsi meɖo alɔdzedɔwɔƒe si le Bern la, mese be nɔvi siwo le afimae wɔ ɖoɖo ɖe nye sisia ŋu. Wona teƒe si manɔ lam dɔmenyotɔe. Mewɔ dɔ le dzodoƒea, dɔ si wɔwɔ me mese vivi geɖe le. Gake aleke agbenɔnɔ le aboyo me sesẽe nye esi, nyemenya nusi ava dzɔ ɖe dzinyelawo dzi o, wotso afia na woa kple evea siaa be woanɔ mɔ me ƒe eve! Ne nuxaxa kple dzimaɖitsitsi wu tsɔtsɔ nam ɣeaɖewoɣi la, metua ʋɔ ɖe ɖokuinye nu ɖe tsileƒe hefaa avi. Gake mía kple dzinyelawo míesea mía nɔewo ŋkɔ edziedzi, eye wode dzi ƒo nam be mayi edzi anye nuteƒewɔla.\nXɔse ƒe kpɔɖeŋu si dzinyelawo ɖo ɖi la ʋãm be metsɔ nye agbe ɖe adzɔgbe na Yehowa hexɔ nyɔnyrɔ̃ le July 25, 1938, dzi. Le nye Betel nɔnɔ ƒe ɖeka megbe la, meyi ɖawɔ dɔ le Chanélaz, si nye agblẽ aɖe si Switzerland ƒe alɔdzedɔwɔƒea ƒle be woanɔ nuɖuɖu kpɔm tso afima na Betel-ƒomea eye be wòanye sitsoƒe na nɔvi siwo nɔ sisim le wo yometilawo nu la dzi.\nEsi ƒe siwo woɖo na dzinyelawo be woatsɔ nɔ gamee la de le ƒe 1940 me la, Nazitɔwo gblɔ na wo be yewoaɖe asi le wo ŋu ne wogbe nu le woƒe xɔse gbɔ ko hafi. Womena ta o si wɔe be woɖo wo ɖe fuwɔamesaɖawo me, woɖo Papa ɖe Dachau eye woɖo Dada ɖe Ravensbrück. Le ƒe 1941 ƒe vuvɔŋɔli la, danye kple nɔvinyɔnu Ðasefo bubu siwo nɔ gaxɔa me gbe be yemawɔ asrafodɔwo o. Wona wotsi tre ɖe vuvɔa me ŋkeke 3 kple zã 3 tsɔ he toe na wo, eye le ema megbe la, wode wo gaxɔ doblukɔ aɖe me heɖe nuɖuɖu si wonana wo dzi kpɔtɔ ŋkeke 40 sɔŋ. Emegbe woƒo wo kutɔkutɔe. Esi wonɔ wo ƒoƒo dzi vevie hena kwasiɖa etɔ megbe la, dada ku le January 31, 1942, dzi.\nWoɖe Papa tso Dachau yi Mauthausen si le Austria. Le gaxɔ sia me la, Nazitɔwo ɖoe koŋ tsɔ dɔwuame kple dɔsesẽwɔwɔ wu gamenɔlawoe ɖekaɖeka. Gake esi Dada ku ɣleti ade megbe la, Nazitɔwo to mɔ bubu nu wu fofonye—to dɔ aɖewo dada tetekpɔ me. Asaɖaa me ɖɔktawo ɖoe koŋ do yomekpedɔlékui ɖe lãme na ameawo eye wote edada na wo kpɔ. Le ema megbe la, wodoa abi vɔ̃ aɖe ɖe gaxɔmenɔlawo ƒe dzi. Nyatakaka si wonae nye be “ʋuka si le dzia me ƒe gbɔdzɔgbɔdzɔe” wu Papa. Exɔ ƒe 43. Ɣleti aɖewo va yi hafi mese amewuwu ŋutasesẽtɔe sia ŋu nya. Ŋkuɖoɖo dzinyela malɔ̃nugbɔawo dzi gana mefaa avi kokoko. Ke hã, ɣemayi kple fifia gɔ̃ hã la, enyanya be Yehowa kpɔ ŋudzedze ɖe Dada kple Papa, siwo si dziƒogbenɔnɔ ƒe mɔkpɔkpɔ nɔ, ŋu la faa akɔ nam ŋutɔ.\nLe Xexemeʋa II megbe la, mɔnukpɔkpɔa su asinye be made Gbetakpɔxɔ Habɔbɔa ƒe Gilead Biblia Suku ƒe klass 11 lia le New York. Dzidzɔ ka gbegbee nye si wònye nam be maƒo ɖokuinye ɖe Ŋɔŋlɔawo sɔsrɔ̃ me vĩ hena ɣleti atɔ! Esi mewu sukua nu le ƒe 1948 megbe teti ko la, woɖom ɖe Switzerland be mava nye dutanyanyuigblɔla le afima. Eteƒe medidi o, medo go James L. Turpin, si nye nɔviŋutsu wɔnuteƒe aɖe si de Gilead sukua ƒe klass atɔ̃lia. Esi woɖo alɔdzedɔwɔƒe gbãtɔ le Turkey la, eyae woɖo wònye edzikpɔla. Míeɖe srɔ̃ le March 1951 me, eye eteƒe medidi o míekpɔe be míava zu dzilawo! Míeʋu yi United States eye afimae míedzi mía vinyɔnu, Marlene, le le ƒe ma ƒe December me.\nEsi ƒeawo va nɔ yiyim la, mía kple Jim míekpɔ dzidzɔ geɖe le Fiaɖuƒe subɔsubɔdɔa wɔwɔ me. Meɖo ŋku nye Biblia nusrɔ̃vi aɖe, si nye China ɖetugbi aɖe si ŋkɔe nye Penny si Biblia sɔsrɔ̃ do dzidzɔ na ale gbegbe la, dzi nyuie. Exɔ nyɔnyrɔ eye emegbe wòɖe Guy Pierce, si nye Yehowa Ðasefowo ƒe Dziɖuha la me tɔ fifia. Lɔlɔ̃tɔ siawo kpe ɖe ŋunye be alesi dzinyelawo ƒe kuku na metsia akogo ɣeaɖewoɣi la dzi ɖena kpɔtɔ.\nLe ƒe 2004 ƒe gɔmedzeɣi la, nɔvi siwo le Lörrach, si nye dzinyelawo dedu me, tu Fiaɖuƒe Akpata yeye aɖe ɖe Stich Mɔdodo to. Le dzesidede nusiwo Yehowa Ðasefowo wɔ ta la, dua me aɖaŋuɖotakpekpe ɖoe be yewoagbugbɔ ŋkɔ atsɔ na mɔdodoa be Denzstraße (si gɔmee nye Denz Mɔdodo) be wòanye ŋkuɖoɖo dzinyelawo dzi. Woɖo tanya aɖe ɖe nutoame nyadzɔdzɔgbalẽ, Badische Zeitung, me be “Ŋkuɖoɖo Atsu Kple Asi aɖe si Wowu Dzi: Ŋkɔ Yeye Na Mɔdodo Aɖe.” Nyadzɔdzɔa gblɔ be “wowu” dzinyelawo “le fuwɔamegaxɔ aɖe me le Nazi Dziɖuɣia ɖe woƒe xɔse ta.” Dugã la ƒe aɖaŋuɖotakpekpea ƒe wɔna sia nye nusi nyemenɔ mɔ kpɔm na kura o, ke hã, enye nɔnɔmeawo ƒe tɔtrɔ fakɔname aɖe ƒe gɔmedzeɣi.\nPapa gblɔna be ele be míawɔ ɖoɖo do ŋgɔ abe ke ɖe Harmagedon mava le míaƒe agbenɔɣi o ene gake míanɔ agbe abe ke etsɔ koe woava ene—enye aɖaŋuɖoɖo nyui aɖe si medzea agbagba ɣesiaɣi be matsɔ ade dɔwɔna me. Nusi wole mɔ kpɔm na vevie la lala dzigbɔɖitɔe menɔa bɔbɔe ɣesiaɣi o, vevietɔ le ɣeyiɣi sia si me gbɔdzɔgbɔdzɔ siwo le tsitsi me la wɔe be metsi aƒeme ta. Ke hã, nyemeke ɖi le ŋugbe si Yehowa do na esubɔla wɔnuteƒewo katã ŋu kpɔ o be: “Ðo ŋu ɖe Yehowa ŋu tso dzi blibo me . . . Lé ŋku ɖe eŋu le wò mɔwo katã dzi, ekema ata mɔ na wò.”—Lododowo 3:5, 6.\nNYA VEVI SIWO ŊU MEVA KE ÐO EMEGBE\nNyɔnu aɖe si tso kɔƒe si didi vie tso Lörrach gbɔ la va Lörrach le ƒe 1980 me. Ɣemaɣi la, duametɔwo lɔ woƒe nunɔamesi siwo womeganɔ zazãm o la va ablɔ dzi be amesiwo hiã na nunɔamesi mawo la nate ŋu afɔ wo dometɔ ɖesiaɖe si wolɔ̃. Nyɔnu sia kpɔ aɖakavi si me awutɔnuwo nɔna la eye wòtsɔe yi aƒemee. Emegbe la, ekpɔ nyɔnuvi aɖe ƒe foto kple lɛta aɖewo siwo woŋlɔ ɖe fuwɔamegaxɔ ƒe agbalẽwo dzi la le aɖakavia te. Lɛtawo me nyawo wɔ dɔ ɖe nyɔnua dzi ale gbegbe be wòde ŋugblẽ le alesi wòawɔ ake ɖe nyɔnuvi sia si wogbi ɖa na la ŋu.\nLe ƒe 2000 ƒe ŋkeke aɖe dzi la, nyɔnua kpɔ nyadzɔdzɔgbalẽ aɖe ƒe nyati aɖe si ƒo nu tso nuteƒekpɔkpɔ gbɔgblɔ ƒe wɔna aɖe si yi edzi le Lörrach la ŋu. Nyatia ƒo nu tso nusiwo me Yehowa Ðasefowo, siwo me míaƒe ƒomea hã nɔ, to ŋu le Nazitɔwo ƒe dziɖuɣi. Nye ƒewui me fotowo nɔ eme. Esi nyɔnua kpɔ be foto si ŋu yeke ɖo ɖi esiwo le nyadzɔdzɔgbalẽa me la, ete ɖe nyadzɔdzɔŋlɔla la ŋu hegblɔ lɛtawo ŋu nya nɛ—lɛta 42 ŋue wòke ɖo! Le kwasiɖa ʋɛ aɖewo megbe la, lɛtawo katã ka asinye. Dzinyelawo ƒe asinue nye ma mekpɔ le lɛta siwo woŋlɔ na danyegã hetsɔ nɔ tanye biam atraɖii la me. Ðetsɔleme si nɔ wo si nam la nu metsi gbeɖe o. Ewɔ nuku be lɛta siawo mevuvu o eye wogakpɔtɔ li mekpɔ ake le ƒe 60 megbe!\nWoka míaƒe ƒome kpɔdzidzɔa hlẽ le Hitler ƒe dziɖuɣi\n1. Magdeburg ƒe alɔdzedɔwɔƒea\n2. Adzamekpovitɔwo lé Ðasefo akpe geɖewo\nMía kple Jim míekpɔ dzidzɔ gbago le Fiaɖuƒe subɔsubɔdɔa wɔwɔ me\nƉoe Ɖe Amewo Ɖoe Ɖe Amewo Ŋuɖoɖo Ðe Yehowa Ƒe Ametakpɔkpɔ Lɔlɔ̃tɔe Ŋu\nw04 12/1 axa 24-29


Nyahehe Le Ƒomea Me—Nu Kawo Gbɔe Wòtsona?\nSARAH * si tso Ghana, si kple Jacob woɖe wo nɔewo ƒe 17 gblɔ be, “ganyawo dea dzre nye kple srɔ̃nye dome zi geɖe.” Sarah ɖe eme be, “medoa dziku elabena mezãa nye ga geɖe tsɔ kpɔa ƒomea ƒe nuhiahiãwo gbɔ gake srɔ̃nye mebiana nya aɖeke tsoa ale si mekpɔa ƒomea ƒe nuhiahiãwo gbɔe ŋu o. Esia wɔe be ɣeaɖewoɣi la míegaƒoa nu na mía nɔewo o hena kwasiɖa geɖe.”\nSrɔ̃a Jacob gblɔ be, “nyateƒee wòto, ɣeaɖewoɣi la míeʋlia nya dzikutɔe. Zi geɖe la, nugɔmemasemase kple dzemaɖomaɖo tso kuxia ŋu nyuie ye henɛ vɛ. Dzimagbɔɖi hã wɔnɛ be nya sue aɖe va zua dzre.”\nNathan si tso India, si ɖe srɔ̃ eteƒe medidi o hã gblɔ be, gbe ɖeka, ye to blu ɖe ye lɔ̃xo ta. Nathan gblɔ yi edzi be, “esia na be lɔ̃xonyea do dziku eye wòdo go le aƒea me. Esi mebiae be nu ka tae wòdo ɣli ɖe srɔ̃a ta nenema hã la, esusu be medo nu ɖe ye gbɔ. Kaka makpɔ la ete bublu ɖe mí katã dzi.”\nÐewohĩ wò hã èkpɔ nya aɖe si wogblɔ eŋumabumabui si he dzre de ƒomea me teƒe kpɔ. Ate ŋu anye be susu ko lém wole tso nya aɖe ŋu kasia wòtrɔ zu dzre. Ame aɖeke mate ŋu agblɔ nya siwo le eteƒe ɣesiaɣi o, eya ta ele bɔbɔe be woase nya siwo ame bubuwo gblɔ alo woƒe nuwɔna aɖewo gɔme bubui. Ke hã, anya wɔ be woana ŋutifafa kple ɖekawɔwɔ aɖe si nu nanɔ ƒomea me.\nNu kae nàwɔ ne nyahehe aɖe do mo ɖa? Afɔ kawoe nàte ŋu aɖe be ŋutifafa kple tomefafa nanɔ wò ƒomea me? Aleke ƒomewo katã awɔ be ŋutifafa nanɔ woƒe ƒomewo me? Míeɖe kuku xlẽ nyati si kplɔ esia ɖo.\n^ mm. 3 Míetrɔ ŋkɔ aɖewo le nyati sia me.\nƉoe Ɖe Amewo Ɖoe Ɖe Amewo Nyahehe Le Ƒomea Me—Nu Kawo Gbɔe Wòtsona?


Wogbee Le Nazaret | Yesu Ƒe Agbemeŋutinya\nGBE BUBU Alur Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bulgarian Cambodian Catalan Cebuano Chichewa Chitonga Chitumbuka Cibemba Croatian Dangme Danish Dutch Efik Estonian Eŋlisi Eʋegbe Fijian Fon Franse Ga Georgian German Greek Guarani Gujarati Gun Haitian Creole Hebrew Hiligaynon Hungarian Igbo Iloko Indonesian Isoko Italian Japanese Javanese Jula Kabiye Kazakh Kikaonde Kikongo Kikuyu Kiluba Kinyarwanda Kirghiz Kiribati Kirundi Kisonge Kongo Korean Lingala Luganda Luo Luvale Macedonian Macua Malagasy Malay Maltese Mauritian Creole Maya Moore Myanmar Ndau Norwegian Oromo Ossetian Otetela Pangasinan Papiamento (Curaçao) Persian Polish Portuguese Quechua (Ayacucho) Quechua (Cuzco) Romanian Russian Samoan Sango Sena Sepedi Serbian Serbian (Roman) Seychelles Creole Shona Silozi Sinhala Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tajiki Tamil Tatar Thai Tigrinya Tok Pisin Tshiluba Turkish Turkmen Tuvaluan Twi Tzotzil Ukrainian Umbundu Uruund Uzbek Vietnamese Wallisian Waray-Waray\nEwɔ Nukunuwo, Gake Wogbee Le Nazaret Gɔ̃ Hã\nMATEO 9:27-34; 13:54-58 MARKO 6:1-6\nYESU DA GBE LE ŊKUAGBÃTƆWO KPLE AÐETUTUTƆ AÐE ŊU\nVovo mele Yesu ŋu le ŋkekea me kura o. Esi wòtso ƒu tso Dekapoli nutoa me va ɖi go megbe la, eda gbe le nyɔnu si nɔ ʋusisidɔ lém la ŋu, eye wòfɔ Yairo vinyɔnuvia ɖe tsitre. Gake ŋkekea mewu enu haɖe o. Esi Yesu dzo le Yairo ƒe aƒe me yina la, ŋkuagbãtɔ eve dze eyome nɔ ɣli dom be: “David Vi, kpɔ nublanui na mí.”—Mateo 9:27.\nAle si ŋutsu siawo yɔ Yesu be “David Vi” la fia be woxɔe se be Yesu ye nye David ƒe fiazikpuia ƒe domenyila, eye eyae nye Mesia la. Gake edze abe ɖe Yesu mede nu eme na wo o ene. Ðewohĩ edi be yeakpɔe ɖa be womana ta bɔbɔe o hã, eye womena ta hã o. Esi Yesu ge ɖe aƒe aɖe me la, ŋutsu eveawo hã kplɔe ɖo yi aƒea me. Yesu bia wo be: “Miexɔe se be mate ŋu awɔ nu sia?” Woɖo eŋu kple kakaɖedzi be: “Ɛ̃, Aƒetɔ.” Azɔ Yesu ka asi woƒe ŋkuwo ŋu hegblɔ be: “Neva eme na mi le miaƒe xɔse la nu.”—Mateo 9:28, 29.\nEnumake wokpɔ nu! Abe ale si Yesu de se na ame aɖewo va yi ene la, egblɔ na woawo hã be woagakaka nu si yewɔ la o. Gake le dzidzɔ gã si wokpɔ ta la, woyi ɖagblɔ eŋu nya le afi sia afi.\nEsi ŋutsu eve siawo nɔ dzodzom la, amewo kplɔ ŋutsu aɖe si mete ŋu le nu ƒom o, le esi gbɔgbɔ vɔ̃ le eme ta la vɛ. Yesu nya gbɔgbɔ vɔ̃ la do goe eye enumake ŋutsua dze nuƒoƒo gɔme. Esia wɔ nuku na amehaa eye wogblɔ be: “Míekpɔ nu sia tɔgbi le Israel kpɔ o.” Farisitɔwo hã nɔ afi ma. Esi womate ŋu asẽ nu le nukunuawo ŋu o ta la, wogagblɔ nu si wogblɔ va yi tso afi si Yesu kpɔ ŋusẽa tsoe ŋu be: “Gbɔgbɔ vɔ̃wo ƒe fia dzie wòtona nyaa gbɔgbɔ vɔ̃wo.”—Mateo 9:33, 34.\nLe nudzɔdzɔ siawo megbe kpuie la, Yesu trɔ yi wo de Nazaret eye fifia eƒe nusrɔ̃lawo yi kplii. Anɔ abe ƒe ɖeka ene do ŋgɔ la, efia nu le ƒuƒoƒe si le afi ma. Nu siwo wògblɔ la wɔ moyaa na ameawo gbã, gake emegbe eƒe nufiafia ku dzi na wo eye wote kpɔ be yewoawui. Fifia Yesu gadi be yeakpe ɖe ame siwo yenɔ teƒe ɖeka kplii tsã la ŋu.\nLe Sabat dzi la, egayi ƒuƒoƒea hefia nu. Ame geɖe ƒe mo wɔ yaa eye wobia gɔ̃ hã be: “Afi kae ame sia kpɔ nunya sia kple ŋusẽ tsoe tsɔ le ŋusẽdɔ siawo gbegbe wɔm?” Wogblɔ be: “Menye atikpala la ƒe vie nye esia oa? Menye dadaa ye woyɔna be Maria, eye nɔviaŋutsuwoe nye Yakobo, Yosef, Simon kple Yuda oa? Eye ɖe nɔvianyɔnuwo katã mele mía dome oa? Ekema afi kae wòkpɔ nu siawo katã tsoe?”—Mateo 13:54-56.\nWose le wo ɖokuiwo me be yewo dometɔ ɖeka koe Yesu hã nye. Woƒe susue nye be, ‘Míedze sii tso eƒe ɖevime ke, eya ta aleke wòate ŋu anye Mesia la?’ Le esia ta togbɔ be kpeɖodziawo katã, siwo dome Yesu ƒe nunya gã la kple nukunuwo le, ɖee fia be eyae nye Mesia hã la, wogbee. Esi eƒe ƒometɔwo dze sii nyuie ta la, ezu nukikli na woawo gɔ̃ hã, eye esia na Yesu gblɔ be: “Wodea bubu nyagblɔɖila ŋu le afi sia afi negbe le wo de kple eya ŋutɔ ƒe aƒe me ko womebunɛ le o.”—Mateo 13:57.\nXɔse si menɔ wo si o la wɔ nuku na Yesu ŋutɔ. Eya ta mewɔ nukunu aɖeke le afi ma o, “negbe dɔnɔ ʋɛ aɖewo dzi ko wòda asi ɖo heda gbe le wo ŋu.”—Marko 6:5, 6.\nEsi ŋkuagbãtɔwo yɔ Yesu be “David Vi” la, nu kae woɖe fia be yewoxɔ se?\nNya kae Farisitɔwo gagblɔ tso ŋusẽ si le megbe na Yesu ƒe nukunuwo la ŋu?\nAleke woxɔ Yesu le Nazaret, eye nu ka tae?


“Miheyi Ðawɔ Dukɔwo Katã Me Tɔwo Woanye Nusrɔ̃lawo”—Mateo 28:19 | Nusɔsrɔ̃\n“Miheyi ɖawɔ dukɔwo katã me tɔwo woanye nusrɔ̃lawo, mianyrɔ wo . . . , miafia wo be woawɔ nu siwo katã ƒe se mede na mi la dzi.”—MATEO 28:19, 20.\nHADZIDZI: 141, 97\nNU KAE NA YEHOWA ÐASEFOWO TO VOVO . . .\nle gbedeasi si woɖea gbeƒãe kple nu si ʋãa wo woɖea gbeƒã me?\nle gbeƒãɖeɖemɔnu siwo wozãna me?\nle ale si woƒe gbeƒãɖeɖedɔa keke tae me?\n1, 2. Biabia kawoe Yesu ƒe nya si dze le Mateo 24:14 la fɔ ɖe te?\nYESU gblɔe ɖi be le ŋkeke mamlɛawo me la, woaɖe gbeƒã Fiaɖuƒe ŋuti nya nyuia na dukɔwo katã. (Mateo 24:14) Amewo nya Yehowa Ðasefowo le xexea me godoo ɖe woƒe gbeƒãɖeɖedɔa ta. Ame aɖewo kpɔa dzidzɔ ɖe gbedeasi si míeɖea gbeƒãe ŋu, ame aɖewo hã melɔ̃na be yewoaɖo to mí o. Gake ame siawo gɔ̃ hã dometɔ aɖewo dea bubu mía ŋu le dɔ si wɔm míele ta. Ke nyateƒee wònye be míawoe le gbeƒãɖeɖedɔ si Yesu gblɔ ɖi be woawɔ la wɔma? Nu kae na míeka ɖe edzi be míawoe le dɔ sia wɔm?\n2 Subɔsubɔha geɖewo gblɔna be yewole gbeƒã ɖem Yesu ƒe gbedeasia. Gake tsɔtsixɔwo me, television dzi, alo Internet dzi koe wogblɔa mawunya le, alo nu si na wova xɔ Yesu dzi se la ŋu nya koe wogblɔna. Ewɔna na ame aɖewo hã be ne yewowɔ kpekpeɖeŋudɔwo abe ɖɔkitawo, dɔnɔdzikpɔlawo alo nufialawo ene la, ke Mawu ƒe dɔ koe nye ema wɔm yewole. Gake gbeƒãɖeɖedɔ si Yesu gblɔ be woawɔe nye ema?\n3. Abe ale si wòdze le Mateo 28:19,20 ene la, nu ene kawoe wòle be Yesu yomedzelawo nawɔ?\n3 Ðe Yesu di be yeƒe nusrɔ̃lawo nanɔ anyi ɖi anɔ lalam be amewo nava yewo gbɔa? Ao! Le Yesu ƒe tsitretsitsi megbe la, egblɔ na eyomedzela alafa geɖewo be: “Miheyi ɖawɔ dukɔwo katã me tɔwo woanye nusrɔ̃lawo, mianyrɔ wo . . . , miafia wo be woawɔ nu siwo katã ƒe se mede na mi la dzi.” (Mateo 28:19, 20) Eya ta nu enee Yesu bia tso eyomedzelawo katã si be woawɔ. Ele be woawɔ nusrɔ̃lawo, woanyrɔ wo, eye woafia nu wo. Gake gbã la, ele be woayi amewo gbɔ. Biblia-nyala aɖe gblɔ be: “Enye xɔsetɔ ɖe sia ɖe ƒe dɔ be ‘wòayi,’ ne esia bia be wòatso mɔ alo atso ƒu ayi amewo gbɔ gɔ̃ hã.”—Mateo 10:7; Luka 10:3.\n4. Be nusrɔ̃lawo nanye ‘ameɖelawo’ la, nu kae wòle be woawɔ?\n4 Nu kae Yesu le mɔ kpɔm be yeƒe nusrɔ̃lawo nawɔ? Ðe wòdi be wo dometɔ ɖe sia ɖe naɖe gbeƒã le eɖokui si loo, alo be hamea nawɔ ɖoɖo wo katã nawɔea? Esi manya wɔ be ame ɖeka naɖe gbeƒã na “dukɔwo katã” o ta la, ele be eƒe nusrɔ̃lawo nawɔ ɖoɖo abe hame ene aɖe gbeƒã. Esiae Yesu wɔnɛ esi wòkpe eƒe nusrɔ̃lawo be woava nye ‘ameɖelawo.’ (Xlẽ Mateo 4:18-22.) Menye lãɖela ɖeka aɖe si da ƒu alo akpoŋ ŋu nya gblɔm Yesu le o. Ke boŋ lãɖeɖe si me wozãa ɖɔ le ye wòtsɔ wɔ kpɔɖeŋu lae. Esia bia dɔ sesẽ wɔwɔ kple ɖoɖo nyui wɔwɔ, eye ele be ame geɖewo nakpe asi ɖe eŋu.—Luka 5:1-11.\n5. Biabia ene kawoe wòle be míakpɔ ŋuɖoɖo na, eye nu ka tae?\n5 Be míakpɔ ame siwo le gbeƒã ɖem nya nyuia egbea adze sii la, ele be míadi biabia ene siawo ƒe ŋuɖoɖowo:\nGbedeasi kae wòle be Yesu yomedzelawo naɖe gbeƒãe?\nNu kae wòdze be wòaʋã wo woaɖe gbeƒã?\nGbeƒãɖeɖemɔnu kawoe wòhiã be woazã?\nAfi kae woƒe dɔa akeke ta ase ɖo, eye ɣeyiɣi didi kae wòaxɔ?\nBiabia siawo ƒe ŋuɖoɖowo akpe ɖe mía ŋu míakpɔ ame siwo tututu le agbeɖeɖedɔ sia wɔm, eye wòagade dzo mía me be míayi dɔa dzi.—1 Timoteo 4:16.\nGBEDEASI KAE WÒLE BE WOAÐE GBEƑÃE?\n6. Nu kae ɖee fia be Yehowa Ðasefowoe le gbeƒã ɖem gbedeasi nyuitɔ?\n6 Xlẽ Luka 4:43. “Mawu Fiaɖuƒe ŋuti nya nyui” lae Yesu ɖe gbeƒãe, eye gbedeasi mae wòdi be yeƒe nusrɔ̃lawo nagblɔ. Ƒuƒoƒo kae le gbeƒã ɖem gbedeasi ma na dukɔwo katã? Yehowa Ðasefowoe! Ame aɖewo siwo melɔ̃a míaƒe nya o gɔ̃ hã lɔ̃ ɖe esia dzi. Le kpɔɖeŋu me, se nya si nunɔla mawunyadɔgbedela aɖe si tsa le dukɔ vovovowo me la gblɔ na Yehowa Ðasefo aɖe ɖa. Egblɔ be, esi yebia Yehowa Ðasefowo le dukɔ mawo dometɔ ɖe sia ɖe me be gbedeasi kae woɖea gbeƒãe mahã la, “Wo katã woɖo eŋu bometsitsitɔe be: ‘Fiaɖuƒe ŋuti nya nyui lae.’” Nunɔlaa ƒe nyaa ɖo kpe edzi be Kristotɔ vavã siwo wɔ ɖekae míenye, ke menye ɖe míetsi bome o. (1 Korintotɔwo 1:10) Mawu Fiaɖuƒea ŋue míaƒe agbalẽ si nye Gbetakpɔxɔ Le Gbeƒã Ðem Yehowa Ƒe Fiaɖuƒe la ƒoa nu tsoe. Míetaa ɖekaɖeka 59,000,000 sɔŋ ɣleti sia ɣleti le mama dedie nu, ɖe gbegbɔgblɔ 254 me, si wɔe be wònye agbalẽ si wotana wu le xexea me!\nYehowa Ðasefowo ɖeɖe koe le gbeƒã ɖem Mawu Fiaɖuƒe ŋuti nya nyuia\n7. Aleke míewɔ nya be menye gbedeasi nyuitɔe subɔsubɔhakplɔlawo ɖea gbeƒãe o?\n7 Menye Mawu Fiaɖuƒeae subɔsubɔha siwo gblɔna be Kristotɔwoe yewonye la ƒe kplɔlawo ɖea gbeƒãe o. Wo dometɔ aɖewo siwo ƒoa nu tso Fiaɖuƒea ŋu gɔ̃ hã gblɔna be ame ƒe dzi mee wòle. (Luka 17:21) Womefiaa amewo be Fiaɖuƒea nye dziɖuɖu si le dziƒo eye be Yesue nye eƒe Fia o. Zi geɖe ne wole Yesu ƒe dzigbe alo eƒe kuzã ɖum ye woƒoa nu tso Yesu ŋu. Womeɖea eme na amewo be Fiaɖuƒeae akpɔ amegbetɔwo ƒe kuxiwo katã gbɔ, eye be ava ɖe vɔ̃ɖiwɔwɔ ɖe sia ɖe ɖa le anyigba dzi o. (Nyaɖeɖefia 19:11-21) Eme kɔ keŋ be, ha siwo gblɔna be Kristotɔwo yewonye la ƒe kplɔlawo menya nu si Mawu Fiaɖuƒea ƒe Fia Yesu ava wɔ o. Eye esi womese gbedeasi si Yesu ɖe gbeƒãe gɔme o ta la, nu si aʋã wo woaɖe gbeƒã la do viviti ɖe wo.\nNU KAE WÒDZE BE WÒAƲÃ MÍ MÍAWƆ DƆ SIA?\n8. Susu gbegblẽ ka tae ame aɖewo gblɔa mawunya ɖo?\n8 Mele be Yesu ƒe nusrɔ̃lawo naɖe gbeƒã ɖe ga ta alo ɖe xɔ gã nyadriwo tutu ta o. Yesu gblɔ be: “Faa miexɔe, faa minae.” (Mateo 10:8) Eya ta mele be gbeƒãɖeɖedɔa nazu asitsadɔ o. (2 Korintotɔwo 2:17) Mele be Yesu ƒe nusrɔ̃lawo nabia be woaxe fe na yewo ɖe mawunyagbɔgblɔ ta o. (Xlẽ Dɔwɔwɔwo 20:33-35.) Togbɔ be Yesu ƒe sededea me kɔ hã la, sɔlemeha geɖewo ƒe susu katã le gadzɔdzɔ le amewo si koŋ ŋu be yewoakpɔ ga atsɔ axe fe na yewoƒe hakplɔlawo kple dɔwɔla bubuwo. Esia wɔe be habɔbɔ siwo gblɔna be Kristotɔwo yewonye la ƒe kplɔlawo zu hotsuitɔ gãwo.—Nyaɖeɖefia 17:4, 5.\nMele be gbeƒãɖeɖedɔa nazu asitsadɔ o\n9. Nu kae ʋãa Yehowa Ðasefowo woɖea gbeƒã nya nyuia?\n9 Ðe Yehowa Ðasefowo dzɔa ga le amewo si le woƒe Fiaɖuƒe Akpatawo alo woƒe takpekpewo mea? Ao! Lɔlɔ̃nu faa nudzɔdzɔwoe wotsɔ doa alɔ woƒe dɔa. (2 Korintotɔwo 9:7) Le ƒe si va yi me la, Yehowa Ðasefowo zã gaƒoƒo miliɔn 2,000 kloe tsɔ ɖe gbeƒã nya nyuia, eye wosrɔ̃a Biblia kple ame siwo wu miliɔn 9 ɣleti sia ɣleti. Togbɔ be womexea fe na wo ɖe gbeƒãɖeɖedɔa ta o hã la, wotsɔa dzidzɔ zãa woawo ŋutɔwo ƒe ga ɖe gbeƒãɖeɖedɔa ŋu. Numekula aɖe gblɔ le Yehowa Ðasefowo ŋu be: “Woƒe taɖodzinu koŋue nye gbeƒãɖeɖe kple nufiafia amewo.” Egblɔ hã be hakplɔla siwo woxea fe na mele Yehowa Ðasefowo si o. Ne menye ga tae o la, ke nu kae ʋãa mí míeɖea gbeƒã nya nyuia? Esi míelɔ̃ Yehowa kple mía haviwo tae míewɔa dɔ vevi sia ɖo. Nɔnɔme nyui sia na nyagblɔɖi si le Psalmo 110:3 la le eme vam. (Xlẽe.)\nGBEƑÃÐEÐEMƆNU KAWOE WÒHIÃ BE WOAZÃ?\nMíeɖea gbeƒã na amewo le afi sia afi si míakpɔ wo le (Kpɔ memama 10)\n10. Gbeƒãɖeɖemɔnu kawoe Yesu kple eƒe nusrɔ̃lawo zã?\n10 Aleke Yesu kple eƒe nusrɔ̃lawo ɖe gbeƒãe? Woyi amewo gbɔ le afi sia afi si woake ɖe wo ŋu le. Woɖe gbeƒã le ablɔwo dzi kple asiwo me. Woyi amewo gbɔ le woƒe aƒewo me hã. (Mateo 10:11; Luka 8:1; Dɔwɔwɔwo 5:42; 20:20) Nyateƒee, gbeƒãɖeɖe tso aƒe me yi aƒe mee nye ɖoɖo nyui si na woke ɖe ame vovovowo ŋu.\n11, 12. Ne ètsɔ ale si Yehowa ƒe amewo le nya nyuia gblɔm sɔ kple subɔsubɔha bubuwo tɔ la, nya kae nàgblɔ?\n11 Ðe subɔsubɔha siwo gblɔna be Kristotɔwoe yewonye la ɖea gbeƒã nya nyuia abe ale si Yesu wɔe enea? Zi geɖe la, woƒe hakplɔla siwo woxea fe na lae gblɔa mawunya na hameviwo. Womewɔa nusrɔ̃la yeyewo o, ɖeko wodzea agbagba be yewoƒe hameviwo nagado le haa me o. Ɣeaɖewoɣi wodea dzi ƒo na hameviwo be woayi aɖaɖe gbeƒã, gake ‘afɔtude memua de o.’ Le kpɔɖeŋu me, le ƒe 2001 me la, Papa John Paul II (Jean-Paul II) gblɔ le eƒe lɛta aɖe me be, ele be yewoƒe hameviwo naɖe gbeƒã Nya Nyuia eye woatsɔ dzo ɖe eŋu abe apostolo Paulo ene, ame si gblɔ be: “Ne nyemegblɔ Nya Nyuia o la, baba nam.” Papa la gblɔ kpee be, hameviwo katãe wòle be woawɔ dɔ sia, ke menye ame ʋɛ aɖewo siwo xɔ hehe koe o. Ke hã hamevi akpa gãtɔ mete ŋu wɔ eƒe nyawo dzi o.\n12 Ke Yehowa Ðasefowo ya ɖe? Woawo koe ɖea gbeƒã be Yesu zu Fia tso ƒe 1914 me. Woɖoa to Yesu eye wotsɔa gbeƒãɖeɖedɔa ɖoa nɔƒe gbãtɔ le woƒe agbe me. (Marko 13:10) Agbalẽ aɖe gblɔ be: “Gbeƒãɖeɖedɔa le vevie na Yehowa Ðasefowo wu dɔ bubu ɖe sia ɖe.” Eye nuŋlɔlaa he susu yi Ðasefo aɖe ƒe numenya dzi hegblɔ be: “Ne woke ɖe ame siwo dɔ le wuwum, wotsi akogo, alo wole dɔ lém ŋu la, wokpena ɖe wo ŋu, . . . gake woɖoa ŋkui ɣesiaɣi be yewoƒe dɔ vevitɔe nye be, yewoaɖe gbeƒãe be xexea ƒe nuwuwu gogo eye be amegbetɔƒomea hiã ɖeɖekpɔkpɔ.” (Pillars of Faith—American Congregations and Their Partners) Nyateƒee, Yehowa Ðasefowoe le gbeƒã ɖem abe ale si Yesu kple eƒe nusrɔ̃lawo wɔe ene.\nAFI KAE DƆA AKEKE TA ASE ÐO, EYE ƔEYIƔI DIDI KAE WÒAXƆ?\n13. Afi kae gbeƒãɖeɖedɔa akeke ta ase ɖo?\n13 Yesu gblɔ be ye yomedzelawo aɖe gbeƒã nya nyuia “le anyigba blibo la katã dzi.” Ede se na wo be woawɔ “dukɔwo katã me tɔwo” woanye nusrɔ̃lawo. (Mateo 24:14; 28:19, 20) Esia fia be ele be woaɖe gbeƒã nya nyuia le xexea me katã.\n14, 15. Nu kae ɖee fia be Yehowa Ðasefowoe na Yesu ƒe nyagblɔɖia le eme vam? (Kpɔ nɔnɔmetata siwo le nyati sia ƒe gɔmedzedze.)\n14 Yesu gblɔe ɖi be woaɖe gbeƒã nya nyuia le xexe bliboa me. Yehowa Ðasefowo koe na be nyagblɔɖi sia le eme vam. Nu ka tae míegblɔe alea? Le Amerika la, subɔsubɔhakplɔla siwo ade 600,000 ye gblɔa mawunya le tsɔtsixɔwo me, evɔ Yehowa Ðasefo siwo anɔ 1,200,000 ye le gbeƒã ɖem nya nyuia le afi sia afi le dukɔa me. Le xexe bliboa me la, Katoliko fada 400,000 ye gblɔa mawunya, gake Yehowa Ðasefo miliɔn 8 kple edzivɔe le nya nyuia gblɔm le dukɔ 240 me. Eme kɔ be Yehowa Ðasefowoe le gbeƒã ɖem le xexea ƒe afi sia afi, eye esia kafua Yehowa hedea bubu eŋu!—Psalmo 34:1; 51:15.\n15 Mí Yehowa Ðasefowo míaƒe taɖodzinue nye be míagblɔ nya nyuia na ame geɖe ale si nu míate ŋui hafi nuwuwua naɖo. Míetaa agbalẽ, magazine kple trakt miliɔn geɖe, eye míetaa takpekpe kple Ŋkuɖodzia ƒe amekpegbalẽviwo hã ɖe gbegbɔgblɔ siwo wu 700 me hemaa wo na amewo. Amewo xɔa agbalẽ siawo femaxee. Le ƒe si va yi ɖeɖe ko me la, míeta Biblia-srɔ̃gbalẽ miliɔn 4,500 kloe. Eye míeta Ŋɔŋlɔ Kɔkɔeawo—Xexe Yeye Gɔmeɖeɖe Biblia miliɔn 200 kple edzivɔ ɖe gbegbɔgblɔ siwo wu 130 me. Azɔ hã nyatakaka siwo le gbegbɔgblɔ 750 kple edzivɔ mee le míaƒe Internet Nyatakakadiƒea. Nyateƒeae nye be, Yehowa Ðasefowo koe le dɔ gã sia gbegbe wɔm.\n16. Nu kae na míeka ɖe edzi be Yehowa Ðasefowo dzie Mawu ƒe gbɔgbɔa le?\n16 Ɣeyiɣi didi kae míaƒe gbeƒãɖeɖedɔa axɔ? Yesu gblɔ be woaɖe gbeƒã nya nyuia va se ɖe esime nuwuwua nava. Yehowa ƒe gbɔgbɔ kɔkɔeae le ŋusẽ dom Ðasefowo wole vevie dom nu le gbeƒãɖeɖedɔa me le ŋkeke mamlɛ siawo me. (Dɔwɔwɔwo 1:8; 1 Petro 4:14) Ame siwo be mawusubɔlawoe yewonye la gblɔna be, yewo dzie Mawu ƒe gbɔgbɔ kɔkɔea le. Gake ɖe wote ŋu le dɔ si wɔm Yehowa Ðasefowo le le nuwuɣi siawo me la wɔma? Ame aɖewo tee kpɔ be yewoaɖe gbeƒã abe míawo ene gake ɖeko wòglo wo. Didia le ame aɖewo hã me be yewoaɖe gbeƒã gake ƒãa hafi wowɔnɛ. Eye ne ame bubu aɖewo ɖea gbeƒã tso aƒe me yi aƒe me hã la, menye Fiaɖuƒe ŋuti nya nyuia ye wogblɔna o. Eya ta menye dɔ si Yesu wɔ la wɔm wole o.\nAME KAWO TUTUTUE LE NYA NYUIA KAKAM EGBEA?\n17, 18. (a) Nu kae na míeka ɖe edzi be Yehowa Ðasefowoe le gbeƒã ɖem Fiaɖuƒe ŋuti nya nyuia egbea? (b) Ame kae le kpekpem ɖe mía ŋu be míawɔ dɔ sia awu enu?\n17 Ekema ame kawoe le Fiaɖuƒe ŋuti nya nyuia gblɔm egbea? Yehowa Ðasefowo ɖeɖe koe! Alekee míewɔ nya? ‘Ame si wodze si la, womesia akaɖi kpɔa mo nɛ le zã me o.’ Míawoe le gbedeasi nyuitɔ, si nye Fiaɖuƒe ŋuti nya nyuia gblɔm. Míawoe le mɔnu nyuitɔ zãm, elabe míedia amewo le afi sia afi si míakpɔ wo le. Nu si ʋãa mí míeɖea gbeƒã nya nyuiae nye be, míelɔ̃ Yehowa kple mía haviwo. Míaƒe gbeƒãɖeɖedɔae keke ta wu, elabe míele gbeƒã ɖem na dukɔwo katã le gbegbɔgblɔ sia gbegbɔgblɔ me. Eye míayi Fiaɖuƒe ŋuti nya nyuia gbɔgblɔ dzi va se ɖe nuwuwu!\n18 Ale si gbegbe Yehowa ƒe amewo le nya nyuia kakam le ŋkeke mamlɛ siawo me la wɔ nuku ŋutɔ. Gake nu kae na míete ŋu le dɔ gã sia wɔm le xexe bliboa me? Apostolo Paulo gblɔ be: “Mawue nye ame si doa ŋusẽ mi, eye wònaa didia kple ŋusẽ la mi be miawɔ nu si dzea eŋu.” (Filipitɔwo 2:13) Eya ta neva eme be Yehowa nayi edzi ado ŋusẽ mí be míaku kutri ayi nya nyuia gbɔgblɔ dzi!—2 Timoteo 4:5.\nGbeƒãɖeɖedɔa ƒe takeke fia ale si míele nya nyuia gblɔm na dukɔwo katã le xexea me godoo. Elɔ Ðasefo siwo le nya nyuia gblɔm ƒe agbɔsɔsɔ, agbalẽ gbogbo siwo tam míele tsɔ le gbedeasia kakam kple gbegbɔgblɔ gbogbo siwo me míele nya nyuia gblɔm le la katã ɖe eme